url: =Siallum Kum 123 Cing (May 4 Siallum Ni) | Nikonghong\nthawngno / May 2, 2013\nMangkaangte Kawlngam a laak zawk 1887 kumin, Zongam dong a la suak tu in Mangkaang ngalkap maang Captain Wright, Kawlpi hong theng hi. Ngal kisim kul ngawl a, hong ukthei natu vaihawm nuamin khamtung ukpi, khua hausate Kawlpi ah a pai natu, kamtai sawl a, samsak hi. Zomi lampuite zongh taangmi (5) teal a, Kawlpi paisak hi. (Sizang Khua 5 pan) Captain Wright taw a kimu uh ciang mai etna in, Khap 5 le zung 3 a zai Zam 5, Taubeal 5, Puanvan silh 5 le h’angke teen 120 pia hi Tuazawk ciang, thu tu bang a vaitha hi, “Kam uai ka zak luangin Letsong tu te hong thak ung, thusau ngaisun vun Kawlpi hong sim nawn heak vun. Kawlte omna ngam teng la zo khu hi, Khamtung teng le, Kawlpi zaang teng a uk tu ka koi uh Ukpa thu na mang bua uhle, ka ngalkap te in hong mansak tu khu hi” ci hi.\nTaangmi (5) te in lungkim ngawlin nial paih hi. Zongam a thet kik uh ciang, ngam lampuite kikum a, hi bang in thu zasak kik hi. “Pha hi no Mangkaangte zongh ko ngam sung hong pai heak vun. Ko no hong mu ngei ngawl khu hi, ka zi ka tate in no hong mu le hong lau ngawp tu hi.”\nAhizong Mangkaangte in ei mi lampuite ii thuson awlmawk ngawlin “Ko thu hong ni zaw tavun, kilemna hizaw hi, tu ka lampui uh te khamtung ngam hong pai tu hi ahizong no hong susia tu hi ngawl hi, Poai ukpi pa taw a kimu tu le ngam en tu in hong paito tu hi” ci in thu zasak kik hi.\nSizang lampuite in hi bangin thu zasak kik hi “Ko no lampui te ii ngam et tu sia hong khaam zo ngawl tu khu hi. Ahizong Poaite ukpi pa taw na kimunuam uhle Kawlpi ii nitumna sang pan Poai ukpi ngam paina lampi om hi” ci in zasak hi. Ahizong Mangkaangte in “Ko Poai Ukpi ngam paina lampi he ngawl khu hi. Upper Chindwin le India ngam, Sittakaung dong theng tu, lampi khatziik tu ka hi uh ciang, kuli le nguai an tu vaihawm tavun” ci leleau uh hi.\nSizang lampuite in bangma hun, Thaangmual kansak ngawl tu ci in khensat a, baangkua khat pan pasal khat veu naam, thau, tei, toai in Mangkaang te ii ngalphual kisim a, mihing (5) in a nuntakna pia hi.\nA kik ciang Mangkaang te ii lamziikna Zuhawm mual kisim a, tua mun panin thikmol, Pokpeak, nam le lamziik na ah a kizangh vahn tatuam matsak hi. Kawlpi dong hawlsuk siat hi. Tedim hausa pa Khaw Cin in a ngalkap 400 le Mualbeam pan 30 zongh ngal hu in hong panpui hi. Kawlpi a simna ah Zomi 5 thi a, Mangkaang te 17 man hi. Tua hun pan kipan Maangkaang te zongh a ngalkap te Thuangthi (Kawlpi pan tai 8 na ) ah koito hi.\nSizang ngam le Kawlpi kilaklaw teng ah Mangkaang te le Zo ngalhang te (United Zomi Force) sa kidel ngal kidel in ngam sung ki uum in kisim hi. (Skirmish ) Ahihang ngalvan te kikhaai lei ahikom nungkin kik hi. A tung a son sa bangin Tulsuk, Zuhawm mual ah kisim zawkciang a zomin Phatzaang mual, Leisan mual, Han Thang leiziikna, Nilum mual teng ah kisim kidona om tato sia, 4 Feb.1889 ni in Mangkaang ngalkapte Khuasak hong theng a, inn khat zawk inn khat hal tham hi. Khuasak ah Mangkaangte a om sungin Buanman khua ah Sizang ngam, Kamhau ngam, Sukte uk ngam, Zahau ngam le Tedim khua pan kingawm (Zo ngam Ngalkap) 2000 bang kikaikhawm in Mangkaangte sim tu le sim ngawl tu a kikup laitak Mangkaang te in Khuasak pan Top (Cannon ) taw Buanman khua kap phei in, inn, thingkung, lopa hong kaang ngawp a, Zomi te in lamdang kisa hi. Sukte le Kamhau te, Zahau te in Sizang lampuite kung ah “Ko koma ngam pan sim zaw tu khu hi” ci in Sizangte hong nusia hi. Sizangte zongh a tam zaw ngam sungah kibuu hi.\nKhuasak le Buanman a hal zawk ciang Thuklai Zaangpitam ah Mangkaang ngalkapte phual hong sat leleau a, amate taw kilemna a vawt nuamte sam a, pawlkhatte in kilemna vawt hi. Ahihang a lei nuam ngawl teng le kilemna a vawt nuam ngawl Buanman & Voklak pawlkhat sia Tua Nuam tuute in lampui in, Siallum kulh to in, Mangkaangte do veve sawm hi. Siallum kulh sia Kulhpi, Nupi kulh, Kulhbaan, Kulhpeang, Ngalvil Dum ci in nasia tak a, a kivawt ahi hi. Kulhpi sia ngalte a dona mun pi hi.\nNupi,kulh sia, numei, patangte buhna hi. Kulbaan sia kulh khat le khat kizopna hi. Kulhpeang sia , Pu En Kham te inn khuan buhna hi. Ngalvil Dum sia, ngalte ngam tatna, mu thei natu dum a kito hi.\nMangkaang te do natu in, nasia tak a kivawt Siallum kulh thu sia ngal kilemna a vawt masa pasal 2 in Mangkaang te tungah thupuak hi. Tuasia ciangin, a ngalkap no te pai sakin kilemmna vawt a, unau bang om thei natu thu zasak hi. Siallum lampuite in ‘Bangma hun, niamzaw lelzaw ngawl tu” ci in zo hi. Mangkaang te zongh in “Kilemna nong vawt nuam bua uhle, 4 May 1889 ni kuan tu khu hi. Na kidawm vun” ci in zasak hi.\nSiallum lampuite zongh in “Hi ma hen, pha hi. Manlang kuan tavun, na chi uh luang sak tu khu hi” ci in zo kik a, a sun a zan in nasia tak kinging hi. 4 May 1889 ni in Mangkaang te Siallum sim tu in ngaldap 380 taw Thuklai pan kuan hi .The Chin Hill vol 1 na sung laimai 30 na ah Siallum sim tu in a pai 125 bek ci hi. Pu Bo Khup Za Thang ii laibu vawt sia sung 160 kici hi.\nLiimkhai khua pan a khang, kamphen Kyaw Thwe in lamlak in Thuklai pan Buanman, Mualsan, Nuunpi Nalun, Taaikhe Taaitaan, Minsii tawnin Siallum sang hong kuan hi (Lamlak pa in lamkhial pui niknek hi). Mangkaang ngalkapte hong kuan sia, Nalun mual tungah ngalvil a om That Khup tuu Pu Zong Awn in mu a, Siallum kulh ah thu za sak paih hi. A dawl a dawl a om ngalvil pawlte zongh ngalte mi phaza simin kulhpi pan a do tu hong theng hon hi.\nNgalte hong neak tatak ciang, lampui khat ahi Pu Vum Mang le Pu Thang Hau thakkhatthu, kulh pan leang to a, kap ahikom ngalte 2 thi paih hi. Tuasia pan kipan, tawlnga ngawlin kikap uh hi. Tua hun laitak sia zingsang nai 10 hun ahi hi. Sun khuateak kikap a, nitak nai 4 val dong kikap hi. Mangkaang te in kulh ii condition sia he ngawl si Sizang ngalhang te ii a thinkhona sia phul zo ngawl si hi.\nLiimkhai khua pan Khat Kap, Kam Suak, Son Thuam te unaute in “Ih u le naute mongsiat petma ngawl tu ziam” ci a Mangkaang te nung pan hong kap ciang, Mangkaang te in Zomi pui a dang te in a kiim uum sa in lau in tai ngawp leleau hi.\nMangkaang te 3 le a dang 83 thi hi. Ahizong Chin Hills vol 1 page 31 ah Mangkaang officer 1 thi a, Captain Mayne le Surgeon Le Quesne liam hi. Ngaldap 3 thi a, 8 liam hi ci a, ciamtee hi. Ngal haksat mama ciang a kinga Victoria Cross sia Surgeon Le Quesene in nga hi., Mangkaang te ngalhiam pha zaw ahikom, ni kaai sang ciangin kido zo nawn ngawl a, Siallum kulhpi pan, ngam le minam atu in luang 27 kisial suak hi. Tua hikom, Voklaak khua mawk Siallum kulh sia a pha tatak kipua a, mi theampo et thei tu in, a thi teng ii min Suangkaang tungah at in tuni dong kimu thei hi. Siallum kulh panin ngam atu a nuntakna a pia teng min, a nuai a bangin kiciamtee hi.\n1. Pu Khup Vum\n2. Pi Vung Neam\n3. Pi Ot Huai\n4. Pu Khai Suak\n5. Pu Lian Kam\n6. Pu Vum Mang\n7. Pu Tuang Vungh\n8. Pi Huai Nuam\n9. Pu Pau Suang\n10. Pi Lian Vung\n11. Pu Zong On\n12. Pu Pau Suang\n13. Pi Lian Vung\n14. Pu Zong On\n15. Pu Zong Thuam\n16. Pu Za Vum\n17. Pi Lam Ciang\n18. Pu Thang Hau\n19. Pi Uap Nuam\n20. Pu Lu Kam\n21. Pi Niang Ciang\n22. Pu Son Suang\n23. Pu En Kham\n24. Pi Dim Ngiak\n25. Pu Pau Lam\n26. Hang Sing\n27. Pi Uap Huai\nHeaktu: SCC Magazine 2012 sungpan hi aa, lai at min kiat ngawl. 2012 kum a kiat ahikom, tu kum (2013) ciang Siallum kum 124 cing tu hi. Siallumah nuntakna a pia teng min sungah Pu Pau Suang, Pi Lian Vung, Pu Zong On minte 2 veitek kiat hi. Lai at pa/nu ii khialna ziam? Computer lai ngual pa/nu ii khialna ziam? Tua hibuale, min kibang mihing 3 ma ziam? Khat sasaang hi tu hi.\nMay 2, 2013 in Sizang, Sizang Taangthu. Tags: SCC\nNgaal lampui Pu Khai Kam (The Great Khai Kam 1846-1919)\n← Va bang Pil ding hanlungciam\nSiallum Kido Na Thu →\nOne thought on “Siallum Kum 123 Cing (May 4 Siallum Ni)”\nSiallumah nuntakna apia min kibang teng taw kisai, Vungbawipa (Kappu) na anuai abang in email ah suaksak hi….\nSiallum Ngal sung a thi te ih min sia\nmun 2 ah a ki at pawlkhat ( 3 ) om aa,\na at sa uh khat at kik ziam ci nop huai hi.\nA hi zong a kitel thei tu in ci leang\nPu Zong On bang sia a khat sia 135/19 a pa Sim Thuk hi aa,\nThingunau Pu Cin Zam, Khup Do Nang te ih pu hi.\nPu Zong On/Awn a khat sia sia 142/20 hi aa,\nPu On Ngin , Pu Vungh Khua Khai ; Micheal Khan te ih pu hi.\nA dang te zong ami kibang ngawl aa, a min kibang veu hi zaw tu hi.


timestamp: atn

url: =USA, Indiana aom sanginn khatah thau kikapna piang, mi 2 liam :: ZOMI DAILY\nposted on 26 May 2018 at 12:47 am Lomkholna: News, Sawltak, USA, World\nUSA, Indiana State sung aom sanginn khatah thau kikapna pianga, mi 2 liam cih Reuters pan kiza hi. Friday zingsang lamin thupiang hi a, sangsia khatleh sangnaupang khat aliam uhhi ci’n Police te’nzong genkhia uhhi. (Photo: Police te’n Noblesville West Middle School panin sangnaupang te aki hepkhiatsak laitak)\nHihvai tawh kisai in News Conference akibawlna ah thautawipen pasalkhat hi a, amahzong sangnaupang khatmah hi in tulaitak Police te khutsung ah kimankhin hi ci’n Noblesville Police Chief Kevin Jowitt in genkhia hi.\nUS gamsung aom School leh College te ah thaukikapna thuthang pen kiza pahpah a, hih Indiana Middle School ah thau kikapna pen anunung hiphot hi.\nJowitt te pulakna ah Friday ni Noblesville West Middle School ah thaukikapna hangin aliampen sangnaupang khatleh sangsiakhat hi ci’n genkhia hi. Local TV Station WTTV te’nzong aphual ah adelhna uh suaksak uh a, tua sangnaupang aliam te adingin ki khasiatpih, ki lainat mahmah cih pulakkhia uhhi.\nPolice Chief in agenkhiatna ah hih Noblesville West Middle School sanginnpi ah sangnaupang bekbekpen 1350 bang akah hi a, thau kikapna apian ciangin tua sangnaupang te kihemkhia sakpah cihi.\nThau kikap apianhun pen 9am panin akipan hi a, Indianapolis City panin tai 25 Miles bek agamla cihi. Buaina apian ciangin kumpi thunei te’n tua sanginn pen avekin khakcipsak in, Lockdown ah koihsak cihi.\nHih thau kikapna vaitawh kisai in ageinai panin amukha Witness khatin agenkhiatna ah thautawipa pen Science Class sungah lutin sangsia khatinzong athautawi pen na satkhiatsak cihi.\nIndiana University Methodist Hospital panin Spokeswoman khat ahi Danielle Sirilla in agenkhiatna ah thaukikapna hangin aliam lakah naupang khatpen Riley Hospital for Children ah kipuak in, ulianzaw pen amau Hospital ah kipuak cihi.\nMore: Thai gamsung aom Myanmar Refugee mi 93 te ki ciahsak\nUS gamsung ah thautawh kikap cihpen kinawhzak simtham ahih manin, thulamdang luapi tawhzong kibangnawnlo khatin omphial tamai hi. Thursday ni inzong Oklahoma Restaurant khatah thautawi khatin mi 2 kapliam cih Reuters panmahin kiza hi. Louie’s Restaurant sungah thautawi khatin akap hi a, tuabangin akap ciangin tuageinai anawkkha pasaldang thaupua khatin tua ansai sungah akappa pen thautawh nakaplumpah cihi. Sawltak #zomidaily\nPrevious: Canada, Mississauga City sung aom ansai khatah Bomb puakkham in mi 15 liam\nNext: A Nuamlo in Maban Thanemsak thei


url: =Khakhat aphapan naungekno zu kamkhat kitulhkha in sihlawh :: ZOMI DAILY\nposted on 18 July 2019 at 8:38 pm Lomkholna: China, News, Sawltak, World\nNaungekno khat ii asuahzawh khakhat cinpawi “Full month celebration” kibawl a, tua pawisung ah apu in naungekno pen zu kamkhat (tuibuuk muanzah dingkhawng) piakha ahih manin sihlawh cih kiza hi. Zu pen naungekno adingin lauhuai mahmah cih hih thuthang tungtawn in kimuthei hi.\nHih thupiang pen China, Beijing khuapi sungah kici a, Sin Chew Daily thuthang te pulakna ah nungkalsung thupiang ci uhhi. China gamsung ah naungekno asuahzawh khakhat acin ciangin pawilianpi bawlthei uh a, tualai ah meltheih tanau te alungdampih dingin kikaikhawm zihziahthei uhhi.\nTuabangin naungekno suahzawh khakhat cinpawi akibawlna ah naungekno ii apu (apa ii apa) in naungekno tawikawm in, akhut langkhat ah zuhai atawikhit ciangin “Toast” ci’n azuhai laamto in ameltheih tanau te tungah kipaktak in lungdamna tangko hi.\nTuabang in Toast abawl laitak in meltheih sungpanin khatpa in ciamnuihna in “naungek in adawn masakloh in, apu in zu dawntheilo dinghi” ci’n genkhia citciat hi.\nTuaciangin apu inzong zuhai sungpanin zu kamkhat dingkhawng atu kamsung ah tahsuk hi. Tua thupiang pen anu in atheih ciangin lunghimawh in patau mahmah hi. Amanlang in apu khutsung pan sutkhia in, ahi zongin tua zu kamkhat in naungek na susia khinta hi. Nailang khitkhawng ciangin tua naungek pen nakzo nawnlo cimawk hi. Amanlang in zato ah akipuak hangin, Doctor te’n tua naungek ii anuntakna honzo nawnlo uhhi.\nZato panin Doctors te’n naungek ii asihna pen limtak avelcian uhciangin zu ii agu lel in asi hi “Alcohol Poisoning” cimawk uhhi. “Naungek pen zu piakding hizenzenlo hi, banghang in mi ciamnuihna peuh umlawmlawm nahihiam” ci’n Doctors te’n apu kiangah taibawl uhhi.\nNaungek ii anuzong alungtang kitamzan in khasialua mahmah a, ateekpa takpi zahtakzo nawnlo in apaang tamveipitak betsakgawp hi. Abeisa inzong kum 3 sungbang nau paaitheilo ahih manin, ateekte’n simmawhbawl mahmahngei uhhi. Naupaai in tapa khat aneih ciangin ateekte’n itbawlpan uhhhi. Ahi zongin tua naungek pen apu zupiak kamkhat tawh sihlawhta hi.\nMore: Malaysia, Klang Valley sungah zu atuh adawnkha mi 19 sikhin, tampi zato tung\n“Department of Emergency Medicine, Los Angeles County & University of Southern California Medical Center” ah asem ahi Dr. Taylor McCormick in agenna ah naungek te’n uliante sangin zu gu lelbaihlua mahmah uhhi ci’n genkhia hi. Naungek te’n zugu alelh uhciangin nak hamsa sa, nakzolo, gamtang nawnlo, khuaphawklo, sibup cihbangin omthei cihi. Anak zawhloh uhciangin naungek ii akhuak sungah huihsiang “Oxygen” tungzo nawnlo in, akhuakzong siacipthei cihi.\nNupi naunawi apialai tezong zu dawnlohmah hoihpenpen ci uhhi. Zudawnthei nulepa te’n hih thupiang ngaihsun in, ki kepsiamding thupi mahmah hi. Sawltak #zomidaily\nPrevious: A 14 veina ZOFA Cup 2019 vai zaksakna\nNext: Vondeih Kep Ding – 157 (Pau Khan Kap)


url: =2019 ading kumthak thungetna ~ Dr. Kham Khan Khai :: ZOMI DAILY\n2019 ading kumthak thungetna ~ Dr. Kham Khan Khai\nposted on 3 January 2019 at 5:15 pm UTC+9:30 Lomkholna: News, Zomi\nLai Siangtho Bulphuh: Tua ciangin Moses in a kiangah, “Na Ompihna ko tawh a ton kei ding leh hih panin hong sawlkhia to kei in.” Paikhiatna 33:15 [ZIV]\nTHUPATNA: Mihingte’ ni ciaptehna tawh kizui in 2018 bei in kum thak ahi 2019 a muak ta ihi hi. Kum thak aa dingin lunggulhna le deihna, kikhel ding leh se ding a tuamtuam kingaihsun ciat hi. Tua te lakah 2019 kum ading mi atamzawte’ kilunggulh pente in lungnopna leh gualzawhna kilunggulh ciat hi. Nuntakna a kilamdan ding zong kigulh aa, nidang sangin innkuan tawh hun tam zang zaw ding, sumkhol zaw ding, cidamna zui ding, khalam thahat zaw ding cih bangin kikhel ding tampi kigeel hi.\nAhizongin Lai Siangtho in Pasian loin lungnopna le lungkimna, gualzawh matutna om theilo hi ci-in hong hilh hi, “Amah [Pasian] loin kua in an ne-in nuamsa thei ahi hiam?” Thuhilhsia 2:25.\nPASIAN MAKAIHNA MANGNGILH\nPasian in lamdang takin Israel mite Egypt pan apaikhiat pih zawh a kha thumna kha in Sinai Sehnel gam tung uh hi (Pai. 19:1). Egypt gampan a hotkhiat theihna dingin leitungah a om ngei nailo limlangdangte tawh vanglian takin paikhiat pih hi. A upna uh a thahat zawkna dingin San Tuipi lamdangtak in kantan pih khinzo hi. Dawn ding tui a omloh laitak in tui kha panin tuilim suaksa aa, nidangin a nek ngei nailoh uh vantung an ahi Manna tawh Pasian vaakna ngah khin uh hi. Sinai mual tungah Pasian vangliatna mukhin zo uh hi. Pasian deih nunziate zong Pasian thukham tungtawn in zakhin zo uh hi. Ahi zongin Pasian makaihna mangngilh uh aa bawngno pasian biakna tawh a vanglian Pasian tungah mawh uh hi.\nLeitungah mihing pan na pian pan 2018 kum bei dong haksatna om mah ta leh nuntakna na neihna in Pasian’ hang bek mah ahihna mangngilh kei in. Pumpi kikemzo kisa in nek le dawn kikhal zo na kisa kha phial aa, Zato hoih ah na kilak zawhna hangin cidam in a nungta na hi kei hi. Pasian hong kepbitna hang bek in 2019 a mukha na hi hi. Hong tonpih Pasian mangngilh kha kei in.\nPASIAN ZIA HILHNA DING NGEN\nIsrael mite mawhna leh Pasian a taisatna uh a ngawnkhauhna uh hangin Pasian in amaute tawh ka tonkhawm nawn kei ding hi ci hi. Amaute lungkhauhna hangin Pasian ompihna amaute kiangpan paikhia hi. Mi honpite kiang panin kikhopna puanbuk lakhia in giahphual pua ah Moses in Topa hopih hi. Lawmta kiho bangin Moses in Topa hopih aa, a lungsim sunga om teng suakta takin sungkhia hi.\nMoses in TOPA kiangah, “Kei tungah, ‘Hih mite makaih in,’ ci-in nong gen zo a, ahi hangin kei tawh kua ton ding hiam, cih nong theisak nai kei hi:’ Na minin kong thei a, ka maipha na mu khin zo hi,’ nong ci zo hi. Na mitah maipha ka muh khit leh, nang kong theih nading le na maipha ka ngah den nadingin na zia hong hilh in. Hih minam nangma mite ahilam phawk in,” a ci hi (Pai. 33:12-13).\nKum thak sungah Pasian zia na theihna dingin dong inla, ama lamlahna ngen in. Lungsim suakta takin Pasian kiangah na lungdeih teng sungkhia inla, Pasian maipha zongin.\nPASIAN OMPIHNA KISAMPHA\nIsrael mite tawh a tonkhop loh hangin Abraham, Isaac, leh Jacob-te tawh a thuciamna a tangtunna dingin a khapsa leitang pia ding aa, gualzawhna tawh khapsa gam lutsak ding kamciam hi. Amaute mai ah vantungmi pai in minamte hawlkhia in a suksiat mang ding gen hi.\nMoses in Pasian zia leh ompihna a nget ciangin TOPA in, “Ka Ompihna nang tawh ton dinga, tawldamna nang kong pia ding hi,” a ci hi (Pai. 33:14).\nAhi zongin, Moses aa dingin Pasian lamlahna leh amah bek tungah a ompihna kicing zolo hi. Mihonpite in Pasian maipha mu in, Ama ompihna a ngah theihna dingin nakpi takin kun hi.\nTua ciangin Moses in a kiangah, “Na Ompihna ko tawh a ton kei ding leh hih panin hong sawlkhia to kei in. Ko tawh nang nong tonkhawm loh ngalin kua in, kei le na mite tunga na lungkim lam thei ding ahi hiam? Lei maitanga midangte khempeuh panin kei le na mite ka tungnunna uh bang dang om ahi hiam?” a ci hi (Pai. 33:15-16).\nLamlahna in tawmvei sung ading hi thei aa, ompihna in a tawntung ading ahi hi. Vantungmi in amaivuah a suksiat sak pen tawmvei sung hi aa, ahizongin Pasian ompih tawntungna Moses in lunggulh hi. Pasian in hong ompih leh mite tawh kilamdanna hong ompah ding ahi hi.\nPasian kihelna omlo in gualzawhna leh matutna kingah thei lua hi. Pasian ompihna kihello in zong Israel mite khapsa gam lut thei lua uh hi. Ahi zongin, Moses in Pasian ompihna lo in kalkhat beek suan nuamlo aa, mainawt nuamlo hi. Pasian ompihna lo tawh khapsa gam lut ding sangin Pasian ompihna leh maipha ngah aa Sinai mual bul giahphual ah om ding lunggulh zaw hi. Kum 2019 adingin Topa lungkimna, maipha leh ompihna ngen ni. Tua hi leh i nuntakna hong kilamdang ding aa, midangte tungah i tungtuang ding hi.\nDr. Kham Khan Khai, Ed.D\nMuak Lek, Saraburi 18180, THAILAND\nPrevious: Ngaklah kei in ~ Thangboi\nNext: Jan 4: Kawlgam suahtak ni\nKhuado Pawi leh ZIOK makai panmun kiteelna


url: =Yangon aom Kandawgyi Palace Hotel meikanggawp :: ZOMI DAILY\nposted on 19 October 2017 at 12:08 pm Lomkholna: Myanmar, News, Sawltak, Yangon\nMyanmar, Yangon khuasung aom Kandawgyi Palace Hotel pen tuni Thursday (October 19) zingsanglam in meikanggawp cih kiza hi. Hih Kandawgyi Palace Hotel pen dolsing “teak” vive akilimzat mahmah hi a, mei akat ciangin meikuang pen huaisia mahmah in, Level 5 in ki ciamteh cihi.\nMizzima te pulakna ah hih meikatna hangin pasal khat asi kimu a, tuapa pen Japan gammi hiding in ki ummawh cihi. Adang misi zong pawlkhat omding in ki ummawh ci uh a, ahi zongin sazian akician in bangmah kithei nailo hi.\nXinhua News te pulakna ah anhuanbuk sungah akizang Gas bung “Gas Cylinder” puakkham in, tuapan in meikuang akilawhgawp cihi. Meikat akipat pen zingsang 3am hunpawl hi a, zingsang 7am hunpawl ciangin meikuang ki phelhsiang zopan cihi.\nHih Hotel meikat atheih ciangin asungah zintung in aom Chinese gammi numei khat pataulua in inndawl 3rd Floor panin lengkhia a, akawng liam cihi. Tua Chinese numeinu pen Yangon General Hospital ah zatui kibawlding in kipuak cih Red Cross te tungtawn in kiza hi.\nMeiphelh in apai Firefighter khatin mei aphelh laitak liam ahih manin, Yangon General Hospital mahah kipuak cihi.\nHih meikat laitak in Kandawgyi Palace Hotel sungah khualzinmi akigawm in mi 90 bang zintungding kici a, atamzawtham pen gamdangmi Foreigner vive ahi uhhi.\nMeikatna hangin Hotel pen natsiat mahmah cih kiza hi. Hih Kandawgyi Palace Hotel pen U Tay Za’s Htoo Group te ii neihsa kici hi. 1990s kumpawl in Kandawgyi Lake kici bualtui gei ah akilam ahihi. Ahi zongin hihmun pen 1934 kumpek inzong Rowing Club in kizang ngeikhin ci a, tuapan in Kandawgyi Palace Hotel ci’n akizomto kici hi.\nRelated: Yangon luidungteng ataiding “Water Bus” kipan taktakta\nHotel akipatcil in Bangkok-based Baiyoke Group of Hotels te’n apatkhiat hi a, tuakhit ciangin 2010 kumin Tay Za in aleisawn ahihi. Akilei hunlai in US$29 Million tawh kilei kici hi. U Tay Za in Kandawgyi Palace Hotel aleikhitzawh kilimpuah mahmah in, Yangon khuasung ah Hotel ahoihpen khatinzong akiciamteh ahihi. Sawltak #zomidaily\nPrevious: USA, Maryland & Delaware sungah mi 6 thautawh akappa kimankhin\nNext: Hanciamna i neihding mah thupi ~ Tg. Samuel Nas\nA manpha mahmah nakhut ~ Dong Mung\nKazak thak khat ~ Thura Shwe Mann


url: =Spain leh Portugal ah gamsung meikatna hangin mi 45 in sihlawhkhin :: ZOMI DAILY\nposted on 18 October 2017 at 9:36 am Lomkholna: News, Sawltak, World\nSpain leh Portugal gamnih pen agam akizomlian, aki gamgi ahihi. Hih Spain leh Portugal te gamsung gamlak tengah abeisa Weekend sung akipan gammeikang Wildfire nasia mahmah in, mi 45 bangin sihlawhkhin cih AFP pan kiza hi.\nPortugal gamsung ah asi tamzaw a, akigam in mi 41 sikhin hi. Spain gamsung ahzong mi 4 mah sikhin ahih manin, akigawm in mi 45 takin sihlawhkhin uh a, innlelo tampitak zong meikuang in kangtumkhin hi.\nTuesday (October 17) zanlam in guahzu ahih manin meikuangpen phatuam zawdeuh a, meiphelh Firefighters te nasepzong tampi noptuam hi.\nPortugal’s Civil Protection Agency te genkhiatna ah amau gamsung bekbek ahzong meikuangpi mun 15 bangah omkhin a, ahi zongin akiphelhzolam hizawta cihi. Ahi zongin asi pen kibehlap toto ahih manin, ki lunghimawh mahmah hi.\nMisi pen akigawm in 37 panin 41 ah hong khangto tamawk hi ci’n Portugal’s Civil Protection Agency panin Spokeswoman Patricia Gaspar in genkhia hi. Hih Portugal gamsung misi te lakah khakha aphapan naupangno khatzong kihel ahih manin, ki khasiat phadiak hi.\nAsi hizah banah aliamzong akigawm in mi 71 bang phakhin hi. Tualak ah mi 16 tepen gimngawh phadiak mahmah uhhi. Tualo adang mi 1 zong mangcip in kimuzo nailo hi.\nPortugal kumpi thunei te’n hih asi te dahpihna in ni 3 sung dahna kahna hun ci’n pulak uhhi.\nAsi atamzaw pen amauzat mawtaw sungah akanglum kici a, ahi zongin pawlkhat innsung ah aomlaitak in akangtum zong omhi ci’n Jose Carlos Alexandrino in genkhia hi. Khuasung khempeuh meikuang, meikhu tahw kidimcip cihi.\nSpain gam ii Westernmost Province pen Portugal gamtawh akizompah hi a, tualai ahzong abeisa Sunday ni akipan gamsung meikatna hangin mi 4 takin asihlawh ahihi. Gamsung meikat laitak in Hurricane Ophelia kici huihpi in nawksawnsawn ahih manin, meikuangpen thakhauhsak semsem hi.\nVideo: ‘Over 30 dead’ as wildfires rage in Portugal and Spain\nSpain gamsung ah asi anunung akiza pen kum 70 aphakhin puteekkhat kici a, Monday ni in tuipinawl khuakhat ahi Vigo khua panin asi ahihi. Tuesday ni ciangin guahzukna tawh gamsung meikang pen phatuam zawdeuh hi ci’n kumpi thunei te’n genkhia uhhi.\nSpain gamsung ah abeisa June khasung inzong gamsung meikang nasia mahmahkhat piangngei a, tuahunlai in mi 64 takin sihlawh uhhi. Tuapen Spain gam ii meikang lakah asi atampen khatinzong aki ciamteh ahihi.\nRelated: USA, California gamsung meikang hangin asi mi 40 phatota\nTusungteng gamsung meikang kilimzak mahmah hi. USA, California State sungahzong abeisa kalsung akipan gamsung meikang Wildfire nasia mahmah in, mi 40 val bangin sihlawhkhin cih kiza hi. Lenggahzu akibawlna Winemaking Area ahi Napa, Sonoma sungteng ah natkat mahmah a, California State ii ahuaisiapen Deadliest inzong akiciamteh ahihi. Sawltak #zomidaily\nPrevious: Pua pialna ah ~ Tdkhen\nNext: Gamdang mite painopna Thai tuipinawl te ah zatep kikhamding


url: =Zomi Revolutionary Army (ZRA) te Pahtawi na - Laibu Saal\nHome > Zomi Paltan (Galkap) > Zomi Revolutionary Army (ZRA) te Pahtawi na\nZomi Revolutionary Army (ZRA) te Pahtawi na\nApahtawi : Tg. Zogam Mungno\nZogam leh Zomi te ading, nuntakna piakkhiatna te amasa in zahna hong pia ing. Zogam leh Zomi suahtakna ding tha leh ngal na piak khiatna te thupi hong sa ing. Zogam leh Zomi ading hun bei leh mimal metna ding omkilkel lo a,na ki pumpiak na uh kong zahtak hi. Zogam leh Zomi ading na sisan bua khia te in, Zogam leitang nim dildial sak in, et lawm mahmah hi. Zogam leh Zomi te nuntakna thak ah lampi nong sial man un lung dam ung. Zogam leh Zomi te, zalenna thudik tawh suahtakna lampi nong totman un ki paak ung. Zogam leh Zomi movement a nawngkaisak mi khempeuh deidan neilo in,action nonglak man un, kong pahtawi uh hi. Zogam leh Zomi dam sawt hen la gualzo den hen.\nZRA te leh Meitei te Kidona pi, kei mimal theihna ah anih veina hita a, amasa in May, 2001 Thanlon khua ah, kido in, Meitei te 250 hong kuan na pan13 si a, ZRA te 23 pan Salpha Comrade Thang Khan Suan ( Cingmun Khua ) leh Salpha Comrade Thang Khan Dal (Kang Kap khua ) te in, anuntak na pia khia khin hi.\nZRA leh Meitei te kido na ah, kei mimal mahmah zong kihel ngei in,ka muhkhiat experience pawl khat Zomi mipi te hong hawmsawn nuam ing. Meitei ihcih te pen, alungsim uh Kawl lungsim pua uh a, Mi khut tawh ngulman nuam vive uh ahihi. Thau tawi tektek ki bukap ding lau mahmah uh a, ambush ding in, tai ding, cihdan bekbek numei vai mahmah in, zangh den uh hi.Hit and Run cih ding hi.\nMitam suang mahmah uh a, lampai hat lo uh hi. Mei dawi in, lauhthauh mahmah uh hi.Sum leh pai hau uh ahihman in, Zomi nam sung teng ngian kawi zangh in, sum tha tawh khenkhap sawm uh hi.Tua ahihman in, Zomi sumzong pawl khat in,galvan hoih te Meitei te zuak den uh hi.Mimal angsung bek mipawl khat in, Meitei te khutzat in om in, minam zuak in vangsa uh hi.\nMeitei te pen Communist( Russia ) lungsim pua te ahi uh a, a galvan tawi te uh ahihleh atamzaw AK 47 - 56 tamtawi pen uh hi. ZRA te in, Democracy( USA ) lungsim kinei a, M 16 leh M - 21, M - 14, M - 18 ki tamtawi pen hi.Ih thau tawi in ih lungsimpuak hong theisak hi.\nZRA te thu tawm\nZRA khat hihtheihna ding in, neihsa lamsa , u leh nau, Nu leh Pa, mailam hun khempeuh nusia a, Zogam leh Zomi a ding kipumpiakna ahihi. ZRA khat hihtheihna ding in, Kha 6 sung Trainning kah kul hi.Tua sung ah gam sung ah bangci khuasa ding, galdodan tawh kisai bang teng kisam,thau tawh kisai bang ciang thei ding, Thau tang bang ci zatding, Order bang ci zuih ding, Gal te bang ci attack ding cih te Trainning sung ah avek in ki hilh kim hi.\nMipi te tawh bang ci ki hoding,mipi te muan ding in, Displine bangcidan in neihding cih te leh Zogam leh Zomi History khempeuh Trainning sun sim in, class ah akisin den ahi a, Exam zong om in, a pass lo te trainning man thei tuan lo hi.\nZogam Zomi tawh kisai political khempeuh a sin khit tak uh teh, anuntakna uh piakhia sinsen vive te ahi uh hi.\nZogam movement khempeuh thei uh a, Zogam a ding a duty den te ahi uh hi. Kum sim in, ZRA athak trainning ki la den a, tua sung ah, cidam na, innkuan sung pan, unau phazah en kawm leh, pilna siamna, te ki en masa hi.Lai theilo omlo in, pilna sang pipi anei leh lasiam, kimawl siam, la phuaksiam, Guitar siam tampi om ahihman in, khua khempeuh ah, nungak te khasia ngeilo uh hi. Kum khat in Innlam aphamawh lua aom keileh khat vei ciah thei uh a, tualo in, Camp sung leh khua khempeuh gam khempeuh ah pai kawikawi in Zogam leh Zomi te ading security in na sem den uh hi.\nGal leh sa ih tuak ciang in, guahzu meikai tuikhang om lo in,zankhua sawt zong maimit singman lo in,a tupna uh atun dong apai te ahi uh hi.Tuksung pen ZRA te ading in, gentheih hun ahihi. Guah zu in, Vot tam mahmah a,khuadam in, guahtui thuak in, lampai den uh hi.\nLawm ngaih te kiang pan lai hong tung leh ki lungdam penpen a, gim in tawl ta leng ki nuihmai den hi.ZRA sung ah Zolia zong tampi ki hel hi.Zolia pawl khat Pasal te sang in, hangsan zaw lai uh hi. Sa khawng beng in, tam pipi hong man thei lai hi.\nHih atung ateng hi leh Minam leh Gam ading nasem khia te thuakna, kipumpiakna te na mitkha un tampitak muthei ta ding in, lam en ing.\nPhamsa mihang te pahtawi na la\nZomi Revolutionary Army te khuasak nuntak zia.\nTg. Zogam Mungno\nCell : 615 354 2008\nMount Sinai Camp ah akiphut ''Zogam Salpha" mualsuang.\nPianna Zo Lei\nAw Zogam lei kapian nagam\nAw Zogam lei kalam kiatna\nAw Zolai Zopau ka sisan hi.\nKa nuntakna Zogam lei ading\nPhuitong leh Ngeisok te apak na gam\nThang mualdawn pan huih khi hong lan hiauhiau\nMeitei gun kuam lummei kaai ee\nLung in ngilh mawng e Pianna Zo gam..\nZingni hong suak etlawm sang ee\nZogam mual leh guam ted um dildial ee\nA sung aom Zota te in\nNunnuam in nga bang leng uh ee\nPhualva kop bang ciampel ngeilo\nZogam salpha zatam apian na gam\nKei sa bang ahang Zo tate\nTual niam lo ding niam ngeilo ding..\nZota te Ih Biak Pasian milian in hong bawl ta hen.\n“Khimpi ziin zi’n, Khapi kiat ni’n,\nKhawlkhip ah Khawlkhen ah,Khawlzang ah “\n“ Khul vangah hong suah ta teh”\nKa khuhpi, Ka phahpi, a kulhpi ka lung zai( suangpi)\nKa siampa, ka Pasian…”\nRandom Posts Thuluui/Articles Zomi Paltan (Galkap)\nItem Reviewed: Zomi Revolutionary Army (ZRA) te Pahtawi na Description: Rating: 5 Reviewed By: Cinpu Zomi


url: =“No More Chin” ~ Pau Do Lian :: ZOMI DAILY\nMay 4, 2016 ni hih link www.theindychannel.com ah “No More Chin” cih inn neite omloh kalin akoih mikitheilo in avengten na mu uh hi. Aveng nupi khat Laure Wilkes in tu 2016 ciangna ngawnin hihbang kihuatna omlai hiam? Ci in IndyChannel tekiang hihbang anti-Chin dikasak lohzia gen hi. Hih thupiangkhit phet in Chin Committee Indiana te statement suaksak uh a, Homecell, inn ah honthungette leh innthak lopna pawite bawlnanwnlo ding hi hang cih phuang laakta uh hi.\nBurmese American Community Institute te data ngah navuah 2015 ciangin Indianapolis khuapi sungbekbek ah Kawlgam pan pemta 13896 om in Chin State Myanmar pan in hongpem atam hi uh hi. Tuatelak ah Zomi te 800 kiim om hi. Indianapolis pen Haka, Falam, Zotung, Zophei, tekhuapi [Chin Khuapi] khathi zong kici thei hi.\nHibang Chin mite tamna penpen USA gamsungah, “No More Chin” Anti-Chin hong omtakciangin Pawlpi tuamtuam ten’zong Biakinn sungah mipihte kidoptheih zah in kidop ding gentehna, mi-inn ah hawhciang or lengla neihciang veng [namdangte] parking khawng ah park ziauziau loding cihte warning kipia ciat hi.\nZalen nagam leh Christian gamin akingaihsun leitungah pilna sumleh pai tawh avanglianpen USA ah ei Zogam/Chin gampan ipemtakciang culture leh living standard te hangin buaina omziuhziuh hi. Politics lamah pailo zaw in Indianapolis leh USgam sung hih “No More Chin” hangin enpak nici leng ei Zomi tezong kidop huai mahmah kasa hi. Banghiam?\nChin cih kammalpen eideih leh eihih na hilo in Kawlte, “Tangechin” lawm, “Chin” bawm/seng cihna tawh min hongvawh uh hi a, Kawlgam banghi zenzenleh “No More Chin” in Kawlte muhna panin hongsu khading himawk hi. USA atungsa Haka, Falam tenzong ei Chinte mah hongcici lai uh himahleh ei Zomiten’ USA office thupi te-ah kampau translation hitaleh minam min in Zomi hi ung ihcihman in lung hihmawh huailophot hi. Ahangpen “Chin” tawh ih identity kisawhkhalo hi. Ahizongin ih omna [apartment] nasepna sai/grocery paina tekibang mawk ahihman in ihmelzong namdangte muhna ah kibanglel mawk ahihman in hici muhvatin hong khensiamlo uh ahihmanin lunghihmawh huai veve hi.\nIhsang gam Chinte homecell, Innthungetlakna, Innthakpawi te neinawn loding cikhin uh ahihman in ei Zomite kiangah zong hong propose zenzen le uh bang icidawn tam? Movement khatpen alianpi pankipan hilo a, thuneu no gentehna minam kideidanna [racism, discrimination] te sensitive mahmah ahihman in ei Zomi tecih thadah Kawlgam mi [Burmese] khempeuhzong affect loding kicithei lo hi.\nTua ahihmanin mite pilna cihthadah tutdan khawldan nangawn sinding tampi omlai leh kilawm hi. UNHR, IOM tetungpanin USA gam ah pemta in ihomtheih napen kiniamkhiat natawh phawkden a, Israel mite Babylon ah sila in aom lai-un Pasian kammal avaikhak bangin ih omding pen thupi mahmah hi. Pasian in Israel tekiangah Kikhual unla zileh tanei in na omna gamte adingun thupha hi un acihphawk ing.\nAmau honghuhna Foodstamp te akipan amau cihbangin zanglo in amau mai-ah thukimna agreement signature tawhkituak in zanglo a a ut ut un akizatciang avan leina sai/grocery lileh ngabang kikhaksak mawk hi.\nPilna ineihloh ciangin awareness kithudon lo in hongtunciang kigumthuak mawk hi. Gentehna in May 2, 2008 in Cyclone khauhmahmah omding hi cih U Tun Lwin in kumpi tezasak mahleh donlo ahihman un mihing 15,0000 val-in Irrawaddy Division ah anuntakna beilawh hi.\nSanggam Chin te Homecell, Inn ah honthunget leh Innthaklopna pawite neihding phawlnawnlo uh ahihciangin thupoi mawhkhat ahihna ngaihsun kha kahih manin tulai USA gam a om Zomite zong lesson hongpia khathei dingcih lam et na tawh hong postkha hi ing.\nDeihsak na tawh! Pau D.Lian\nPrevious: Education Ministry pan tangkona (MRTV 16 May 2016)\nNext: Dahna Pulakna : Mangpha Lia Ruth Niang San Nuam


url: =Christmas letsong Barbie milim ~ Peter Suumpi :: ZOMI DAILY\nChristmas letsong Barbie milim ~ Peter Suumpi\nposted on 2 December 2018 at 8:11 pm Lomkholna: Article, Christmas, PeterSuumpi\n“Ih mai-ngatna akhialh leh lamkal ah dinkhawl in athak ngimna lam mai-ngat in mainawt ding ahihlam aman telta hi…” Micrel kum 13 aphak lai in saihuan siam mahmah khat suak nuam hi.\nTua kum Christmas ni in Micrel in alupna lukhung ah mawza kop khat khai in mihing guhlom angah zawh nading in thungen hi.\nAki bulh limliam mihing guh te apa in hong puak hi. Ahihang in apa in tua guh te pen Micrel ii lukhung aa mawza sung koihsak lo in inn sung ah milim tuamtuam koihna khan sung ah sensak hi.\nTua guh te pen haak tawh akipeh tawm mihing guh te ahi hi. Kal nih hun sung bekbek in Micrel in tua guh te amah le amah in hoihtak in phel thei in bulh thei khinta hi.\nMicrel in tua guh te atawntung in tawi ngiungeu le alungkim khin himai hi. Tua hang in lawmlegual zong hong neilo semsem hi.\nNaupang te lak ah hibang aa alipkhap huai guh akhoihkhoih mi pen lawm ding aa adeih tam hetlo hi. Hih bangin alamdang agamtatna te hang in alawm te in ataisan ahi hi.\nThe Johns Hopkins saivuan sinna sang ah khah theihna angah khit teh cina vel ngei nai hetloh ahihhangin natna tawh kisai atheihna pen kum 4 asin khin sangnaupang te theihzah thei ta hi.\nHih bang aa alamdang ama kivakna hang in The Johns Hopkins sang aa professor te tawh akibang in lai asin khawm thei sangnaupang hong suak hi. Amau sang tawh akizom zato neu te ah cina vel dan practice sinding in phalna zong angah hi.\nTua sang ii professor pa in “bang hang hi theilo mawk ding… ‘Rome’ atun nading aman hihzah taka a hanciam khinta hi. Ama ii amanlang akhantohna thapia in ih pahttah toh suak ding hi” ci in gen hi.\nZato aa ki-atna khan khat ah mi at siavuan ahuh ding in Micrel hong kihel hi. Ahizong in sisan amuh teh luvai in atuk theih lam amah le amah kithei hi. Mi-at siavuan pan in cina a at ciang hong pusuak sisan te amuh teh akhut akhe vot in luvai in puk zel hi. Siavuan pa’ hilhna te zong za man lo in sual tung ah amah na puk khin zel hi.\nHih bang peuhmah tawh hih siavuan nasep khawl ding pen hi theilo hi ci in Micrel amah guak in akte, uiphukte khei in amah guak kisin hi. Sisan amuh loh nading mitlimlang vom te bulh in ahanciam hang in gualzawhna ngah zolo hi. Sisan hing gimnam azak phet in aluvaih kipan pah lian hi.\nSisan muh loh nading, ki-atna a om loh nading in pumsung lam natna tawh kisai asin ding in sang aa asia te in hanthawn uh hi. Ahizong in pumsung lam natna ah zong ki-at akul hun aom lam amau phawk kha lo uh hi.\nKi-atna khan sung ah luvai aa puk Micrel pen hibang tawh ama anawt ding ahi thei nawnlo hong hita hi. Hih bang in sangkhawl in inn hong ciah hi. A lupna khan sung ah tu in thanem lungkia in aom hi. Amah le amah gui-awk, kentuak ding zah dong angaihsun hi.\nMicrel a it phadeuh api ahileh hih bang thu huhau in alungnuam hetlo hi. Micrel tawh kimu in hoihtak hopih in thapiak ding api in hong ngaihsun hi.\nTua ni nitak in api in “Leitung lim” tuamtuam pawlkhat hong tawi in Micrel ii khan sung ah hong lut hi. Tua pan tua lim te khat khit khat Micrel hong lak hi.\nApi ii nasep sep pen Micrel in tello hi. Anunung pen lim alah khitteh api in Micrel ii sam te hong zutkawm in “ka tu nu aw hih leitung ah ‘Rome’ khuapi bek aom hilo hi. Ka tunu lunglut ding hilecin Rome khuapi bang aa hoih, Rome khuapi sang zong ahoihzaw, anopci zaw mun te zong na tung zo ding hi.”\nApi ii hehpihna mittang te amuh ciang Micrel thakhat thu in khasia in hong kap hi.\nKhitui te in Micrel ii nidang aa alunggulh ngimna te hong taaikhia hi. Thu khat peuhpeuh hang in ih ngimna tawh kipelh hun ahihkeileh ih ngimna ih tangtut zawh loh hun ciang in ki lungtang khauhsak in ih phut tantan na pen ei-le-ei kibawlsiatna nam khat ahilam aman hong thei ta hi. Ih mai-ngatna akhialh leh lamkal ah dinkhawl in athak ngimna lam mai-ngat in mainawt ding ahihlam aman telta hi.\nMicrel pi’ ii limte tung ah ih lungdam ding ahi hi. Tua ni nitak khuamui kawmkal kantan in kham amel apua nitang le khalhuih te tawh akidim ni, nitak khat ahi hi.\nMicrel sang dang khat hong kah hi. Lukhu neelkai angah khitteh thuthang kizakna laihawm sung khat ah Leitung hong linglawng sak zo Barbie milim te ii thu tawh kisai kikupna cih lai hong sim kha hi. Barbie adeih phadeuh mite in Barbie ii pumpi pen khauh lua. Hi gega lua. Atat theih nading in kizopna nei kei lua. Amit vang neu lua. Mihing te lim le mel tawh hong kibang semsem leh lunggulh huai cih kikupna te hong simkha hi.\nMihing pumpi tawh akibat nading guh le tang tawh akibang aguh lomte Micrel’ mitkha ah hong kilang hi. Nidang aa asin ngei atheih ngei pilna te Micrel in hong phawk kik hi. Tua khit teh Mixko company ah nasep hong lutin leitung aa mi tampi te deih uh ahi Barbie lim te mihing tawh akisun zaw ding le mihing te bang in akhut akhe tang thei ding in guhleh tang bawltawm in hong bulhsak hi. Barbie te ii taltang azai zaw in bawl in amittang te zong agolzaw in hong bawl hi.\nNidang in sisan mu leh luvai in apuksak thei tua siavuan pilna pen ki lungtang khauhsak in sinsuak leh tuni in Micrel bang suak ding cih kigen theilo hi. Bang mah asuak loh ding ban ah agamla munkhat pan alunggulh mahmah Rome zong tung kha lo ding hi.\nAtaktak in piteknu gen pen aman ahi hi. Leitung ah Rome khuapi bek khuapi om hilo hi. Rome khuapi bek ngimna in akikoih thei hilo hi. Rome khuapi sang ahoihzaw, Rome khuapi zah mah aa ahoih khuapi tampi om lai hi. Lailet: Peter Suumpi/ Meiwenzhan\nPrevious: Malaysia gamsung ah lutkhuan akipialo gamdangmi 63,000 phakhinta\nNext: Bangtan a sawt tam? ~ Pau Khat Suan\nFacebook sungah thu khat peuhpeuh na Post ciang ~ Zomi Quavadis\nRecognition of Zomi language\nKhangkhat Adalkhen-a Etna ~ Pu Zokhai\nItna bulphuh nasep khopna in gualzawhna hi ~ Khup Lian Thang\nNgaih Anglai Zal Dingin – 1 ~ Hau Za Cin


url: =Lengtong Pauno’ thusim ~ Pu Thangboi :: ZOMI DAILY\nLengtong Pauno’ thusim ~ Pu Thangboi\nposted on 23 August 2020 at 1:21 am Lomkholna: LengtongPauno, News, Thangboi, Zomi\n2018 kum September 20 ni in “Thawn Kham’ Thusim” cih thulu tawh lai khat kagelh ngei hi. US gamnuam Florida state sung a Orlando khua pan Fort Lauderdale khua zuan a mawtaw tawh kapai laitak ka lungsim sung a ong kihilh thu khat hang a “Thawn Kham’ Thusim” kagelh pah ahi hi. (“Thawn Kham’ Thusim” asim nuam na om uh leh Google pan “Thawn Kham’ Thusim” cih thulu tawh zong le uh cin Zomi Daily ah na omlai ding hi.)\nTutung “Lengtong Pauno’ Thusim” zong Thawn Kham’ Thusim” dan mah in “Lungsim sung pan theihsakna” khat mah a omna pan a hong piangkhia ahi hi. Ka gelhnop sawt simta a, manlahna tuamtuam tawh tu’n agelh thei pan kahi hi. Ama’ thu gennop tam simsim ahih man in “Lengtong Pauno’ Thusim” ih genma in ama’ thu hong suut masa phot ning. Atuam a gen ding lemlo ahih man in hong suut khawm himai ing.\nLengtong Pauno pen Tonzang pan a khangkhia ahi hi. Anu in nusia baih ahih man in Tonzang a om aupi Pa Cin Go Kap’ inn ah om in tua pan in khangkhia hi. Apu apate pen Tuithang khua pan a piang uh ahi hi. Alamalte mi’ a tawh kibanglo in ciik phadeuh a, a aw zong siang in khum laimawk hi. “Ken la kasak teh labu etkullo a kitel ding a kasak hi” cingam pah hi.\nA la minthangte atamzaw Tonzang ah aomlai in aphuah ahi hi. Adiak in “Meitei Gun” leh “Mualdawn Vangkhua” late pen Tonzang aomlai a aphuah hi a, atulngeilo ding late ahi hi.\n2006 kum March 30-31 sung Mizoram a om Paite Cultural Society (PCS) makai in Tonsim/Champhai ah Ngeina Pawi thupi khat bawl uh hi. Tualai ah kawlgam pan lasa ding in lasiam minthang nih leh thum peuhmah hong zonsak in ci’n Pu J. Thang Lian Pau’ tungtawn in PCS in huhna hong ngen hi. Kawlgam pan in lasate’ lovegift ding Rs. 5,000/- hiding hi ci’n hong genkhol pah uh hi.\nKei zong tualaitak ZOMUS ah makai khat kahih man in ZOMUS President Pu En Khan Nang tawh kikum in Cing San leh Lengtong Pauno zot ding in kagel uh hi. Pa Nang tawh kawlpi ah Pu Lengtong Pauno’ inn ah kava hawh uh hi. Ka kigen ciang in amah Tonzang a khangkhia khat ahihna tawh kanu kapa leh ka ute nathei mahmah ahih man in kihona hong nuam bilbel hi.\nKei zong “Lusei gam ah kha 1 sung khawng va vakto khawm leng ci a hong zawn hiveng aw” kacih leh hong utpah bilbel hi. Paitoh ni ding ka kiciam pah uh hi. (Ong nung gen teh kei leh Pu En Khan Nang pen gol mahmah tuak kahih man un a inn vuah tutna gina aneihloh khawng uh azi kisuang mahmah ci hi).\nTedim Ah Cing San\nTedim ah lasiam minthang Cing San ka zawnto uh hi. “Naa Kap’ kiang hong gensak ve vua” hong ci ahih man in Rev. Nang Lian Kap’ kiang akhuan kanget uh leh hong piapah hi. Zolai tawh abawl Systematic Theology laibu pen kalei kawm pah hi. Ahizong in Siamahnu pen tangval te’n phalo citciat ahih man in hong zui theilo hi.\nAtaktak in Aizawl ah kha 1 sung nainganzi thusinna leh ZRA phualpi khat ahi Mt. Sinai ah khawmpi kahkawm ding kahi gige hi. Pu Pauno’ tung ah tuate thakhat in kagenngam vat kei a damdam in kagen leh hong sangthei lel hi. Tua teng ah akithuah khawm ding in Yangon hong zinpak Tonzang khualai hausa kapu Thang Lam Pau leh Yangon a computer sang minthang KMD a sia sem kalawm Do Lem Kim (tu’n Austin, TX, USA) te kazot ahi hi. Kavek un ka tonto ngeingai uh hi.\nTonsim katun uh ciang un “Lengtong Pauno hong pai” cih zakhol uh ahih man in khuanawl ah hong dawn ngeingai uh hi. “La siam mahmah cei” hong ci ngeingai uh ahih man in kanuamman dektak a ka ngaihsut kik teh “Lengtong Pauno hongsa uh aive maw” kaci kik hi. Lasiam mel mawhlo hining.\nMarch 30 nitak Lengtong Pauno in lasa pah hi. 31 ni sun in inn khat ah ken keyboard tum in alate kalem uh hi. Kagei ah nungak melhoih namtui hiauhiau khat hong tu in hong hopih zel ahih man in tua ni Joshua’ hun lai dan in “Ni aw na khawl lai in” cih nop phial in om hi.\nNitak ciang in mi hong tam mahmah a Lengtong Pauno in “Zomi Ka Hi” cih la hong sak takteh mipi lawp lualiang in so mang hi. A lasak khawl phot in kipan phazel hi. Thum vei vilvel ki panpha ngiat hi.\nTonsim pan in Aizawl kazuan uh a, Aizawl khatla veng ah kha 1 sung vilvel nainganzi thu kasin uh hi. Ka siate uh pen Salai Lian Hmung Sakhong, Cherry Zahau, Salai Za Uk Ling, Victor Biak Lian cihte pawl hi. Athute hoih thei mahmah sam mah hiven ka note book innlam puasuk ngamlo kahih man in tudong tua ka note book ka phawkphawk lai hi. Ka lawm Do Lem Kim in bel na ngaihsun thei in outline pawlkhat a email sung ah kem ahih man in innlam atunkik ciang in Siamsin Magazine sung ah pawlkhat hong gelh khia hi.\nMt. Sinai Ah\nZRA phualpi khat ahi Mt. Sinai ah May 8 – 10, 2006 sung “The Fist Chin National Assembly” kibawl ding ahihna thu tualaitak in thang vanghvangh hi. ZNC (LA), MPP, CLD, leh CNF te kipawl a abawlkhop uh ahi hi. Pu Cin Sian Thang leh ZNC tang in kei apai kahihna Pu Cin Sian Thang in ZNC Letterhead tawh mikang lai in hong gelhsak ahih man in kapuato a convening committee te’ khut ah tua lai ka ap hi.\nTua committee sung ah tualai a ZRO gamdang vuanzi Pu Suan Mang (Tu’n Maryland, USA) zong kihel hi. Ka paipih kalawm Do Lem Kim leh Dr. Khen Za Sian te’n zong tua lai hong muhpih uh hi. Tua ban ah Pu Thang Lian Pau tawh akikal uh lepsawm kahih man in ka kiho theihna ding in lai neu khat Pu Cin Sian Thang in hong puasak hi. Pasian’ hehpihna tawh amau tenih kikal vai hong lemthei ahih man in Pu Thang Lian Pau in zong lungkim tak in lai neu khat hong puasuk sak kik hi.\nAizawl pan Mt. Sinai zuan in kapai kuan uh ciang un ka U Heavy Piang (L) leh U Lengtong Pauno tawh kikum in tualaitak a minthang Falcon Music Band te sap ding in ka thukim uh hi. Amau zong bass tum Zekhe losiah hong kuanto uh a, Kapno in zong hong zui ahih man in ka pawlcing ngeingai peuhmah uh hi.\nMt. Sinai ah nitak sim Falcon music band tawh Kapno leh Lengtong Pauno te’n zai den uh hi. Khuakiim khuapaam ate’n zong amuhnop mahmah uh hang galkap len himawk ahih man in kilutsaklo a heh mahmah uh ci hi. Tua khawmpi ah US pan Pu Vum Son’ tanu Bianca Son (L) zong hong paithei hi. Amah leh Cherry Zahau te lasa pawl tawh ki uitui mahmah uh hi. Khawmpi man ciang in ZRA te’ galvan teng silh in man ka kizaih ngeingai uh hi.\nNahtang um (rocket launcher) tawh akizaih ciang in U Pauno kilawm phadeuh hi. Khawmpi tawpni zan in Zozu duh zahzah ZRA nungak te’n hong hawm uh a, zu kakham pian ciang un ka lamkhawm ngeingai uh hi. Amel uh ahoih hang galkap training zosa vive uh ahih man in akhutte uh khauh thei mahmah hi.\nIC Tawh La Khumna\nMt. Sinai pan ka kikhen zawh uh asawtlo in U Pauno Zangkong hong tungsuk hi. “Ai Mung in khui khat hong sponsor ning civeh aw lai hong khaksak dih o” hong ci hi. Kei zong July 12, 2006 ni akipan US gamnuam Florida state a om Pu Ai Mung lai kakhaksak pah ciatciat hi. IC tawh khum leh deihsak pen kahih man in kasiamtawp in IC tawh khumna ding ka hanciampih hi. Atawpna teh IC tawh khum ding hong kip ciang in “U Pau hehpihna tawh Mualdawn Vangkhua hong hel o” kaci hi. “Mualdawn Vangkhua” sung a “Zomi in kei kapiang, Zomi bang in ka nungta, Zomi in kei kasi ding hi” acih kammalte kadeih luat man ahi hi.\nZomi Innkuan USA in 2010 kum in Lengtong Pauno sam hi. Tua kum June kha 23 ni Visa lut ding ahih man in Pu Go Sawm tawh kikum in ka siamtawp un ka huh uh hi. Ahi zong in Visa hong ngah theilo hi.\nAzunek Tawpna Ni\nGilbem kalut kal in amah Malaysia na tungkik hi. 2015 kum ciang in tualai tak a ZAM makai kalawm Sia Hau Suan Khai’ (tu’n Tulsa, USA) thusiamna tawh Malaysia kapai hi. December 27 ni in atapa Kai Mun Khai ZAM zum hong pai in “Ka pa mangcip veh aw” acih ciang in ka lawm tawh zon cihtak in kazong uh hi. Muzo nawnlo kahih man un palikte apding ka kikup laitak un phone khat honglut in zato khat ah om ahihna hong kizasak hi. Tua zato kadelh pah vingveng uh hi.\nDecember 25 lungdam bawl ni in zu tam nelua in lamgei ah tuk hihtuak hi. Amute’n cina sa in zato anapuak uh na hi hi. Amin apuam zong theilo uh ahih man in Sen mi in nagen uh ahih man a kikan zolo ahi hi.\nZato katun uh ciang un amah pen ding zong ading thei nawnlo nahi hi. Dailenbuk ah ka lawmpa tawh zawngphei in dai khawng ka lengsak uh hi. Ka lungsim sung ah “Si hak nawn kei ven cia maw” ci in kadah mahmah hi. A teci pannate kazak kikkik teh tua December 25 ni pen azunek tawpna ni nahi hi.\nU Pauno pen ka upmawh hong banglo in hong si hetlo in hong thokik hi. Inn lam hong ciah in 2019 kum teh Australia vapai hi. Australia a angah teng tawh Kawlpi ah innmun khat hong lei hi. ZYA te’ thusiamna tawh ZNTV in sum zonsak in lei kiuli pan Zomi te’n kihuh ngeingai in asawtlo in inn hoih mahmah khat hong nei ziau hi. February 13, 2020 ni in innthak honna kinei hi. Tua inn pen “Sian’ Sik Saulim” phuak lian hi. “Hih pa bang acih leh hong daupai hi ding ahia leh?” ci’n lamdang kasa peuhmah hi.\nLengtong Pauno’ Thusim Bang Ahiam?\nSian’ Sik Sauliim akihon ciang in ka lungsim sung ah “Hih pen kha thusim khat om ding hiveh aw” kaci khinkhian hi. 2020 kum March kha ni 8 ni (Sunday) Tonzang GAG biakinn ah phatna leh biakpiakna akibawlsan laitak in ka ngaihsut khak hetlo thu khat ka lungsim sung ah ong kihilh vat hi. “Lengtong Pauno’ lawhcinna hih la hang hi” ci’n tua lamal pawlkhat hong kilo hi. Lamdang salua kahih man in tuani tawntung tua la bekbek ka lungngai hi.\nAzingciang (March 9, 2020) in U Pauno ka hopih leh “Thai ciang Shalom mawtaw tawh Tonzang hong pai ding hi’ng ei. Kimu ni ei” hong cih sawnsawn ciang in kituak bialbial lua mahmah ahih man in lamdang kasa mahmah hi. “Sian’ Sik Sauliim” lamna ah akihelkhate khaici manpha mahmah avawh gige ahih lam uh katel sitset a, tua thupha hong luanna la sung a lamalte amau’ suan leh khakte’ tungah tung ding cih upna nakpi in kanei hi. Tua ahih man in Sian’ Sik Sauliim a kizangh ding van khat peuhmah piakloh phamawh in ka ngaihsun pah hi.\nMarch 11 ni (Wednesday) hong tun ciang in U Pauno tawh kimu khading kahih man in kalawp sim giugiau peuhmah hi. A ute inn ah nitak nai 2:00 pawl in kava pai leh na tungkhin ahih man in si le hing kimu kabang uh hi. Ka lungsim sung a hong kihopihna teng U Pauno’ tungah kagen hi.\nAma’n zong lamdang asak thu teng hong gen ban ah “Tu’n Tonzang ah puansawpna set 1 leh sum teng 3 ka tapa (a upa’ tapa Kai Sian Khai) in hong pia mawk aih ciang a puansawp set aleh puaksuk ding kaiveh” hong ci hi. Kei zong Coffee dawnna hai kop khat kapiak leh “Kei kia bek ka om lam thei gegu a kop khat nong piak sese pen thusuak khat om hingel incin lungdam ing ei. Ka deih mahmahte hilian ei” hong ci ahih man in ka lungdam mahmah hi.\nA late’ tangthu pawlkhat hong suut hi. Tua lak ah hih “Lengtong Pauno’ Thusim” hong piankhiatna la vai zong hong suut hi. Hih la pen 2017 kum June kha sung in Malaysia ah aphuah ahih lam zong hong gen hi. A la thulu pen “Thupha Ngah Minam” ahi hi. 2018 kum October 15 (Monday) ni a Kuala Lumpur khuapi Chin Woo Stadium a kibawl “Zomi Khuado Malaysia 2018” ah asakna pan in ka muh ka zakkhak ahi hi. Tua asakna ah zong khawng mahmah in mipi in thangah mahmah hi.\nTua asakzawh kum 1 cinma in agah a atto pah ngiatngiat ahi hi. Ama’n hong genna ah; “Hih la na sasa le uh cin hong tangtung lel ding hi” ci hi. A la pawlkhat tangtung takpi ahihna tampi zong hong gen hi. Ih lai zong hong sau peuhmah ta in gennop tamlai mahmah sam naven a lamal tawh ka laigelh khawlbawl phot mai ning e maw! (Lamalte ama’ gelh bang lian a kong suahsak hi)\nThupha Ngah Minam ~ Phuak/Sa Lengtong Pauno\nZomi thupha ngah minam, Zomi Pasian zat minam, Ahau alian apil asiam Zomi hi hangh. Muhna tawh kalsuan hilo, Upna tawh kalsuan Zomi, Topa muang lametna tawh byfaith- bingfuuttt…\nKiimlepaama namdang te’n, I kianga thu-umlo te’n, Topa, Pasian a anei Zomite hi, Hongmu hong theitel mi te’n, Thupha ngah minamte hi, Hongcih leh thupha ngah Zomi ihi pan ding hi.\nZomi thupha ngah Zomi, Zogam thupha ngah Zogam, Zolei thupha ngah Zolei hong suahni ciang, Pupa’ theihloh siinggam ah, Sanggam meelmak vangkhua ah, Nuailuut’ thalkiat Zomite om nawnlo ding,…. Minamdangte Zogam ah, Hongpai hongzin honghawh ding,….Tu laitaka hong simmawhte hong tokaai ding,….\nZomi’ maipha mu nuamlua, Hong mai et nuam ki tuh in, Khat le khat ki hehsuah in Kapliang ding uh hi. Amen !!! Lungdam Ing. Mung Laan Thang (Tonzang, Zogam)\nPrevious: Mimal picin nang ~ Thang Deih Tuang\nNext: TBA Tagah sang (TBA Orphanage Center) ~ Khup Khan Thang\nBritain gamsung ah Electric Car khat Charging akibawlna panin meikangtum\nMyanmar gambup ah sangsia 30,000 val kisam ahih manin, kumsim in sangsia 10,000 ki behlap totoding\nTulaai Leitung Thuthang Tuamtuam Updates March 21, 2016\nZomi le Media te theihding\nZCCM in misi vui ding (Malaysia)\nKa Nau Hi Ven\nItna (Love) le kiteenna (Marriage) ~ Tg. Candle\nMalaysia, KK Airport ah Bomb cih kammal azangkha Engineer khat kiman ~ ZD\nMalaysia gammakailui khatleh azi Indoneisa ah taikhiatsawm ci’n Astro Awani te’n pulak


url: =Keima Lampi Hi lo | June 12 ~ MUC\nKeima Lampi Hi lo | June 12\nAdmin 7:23:00 PM Articles, MISSION NEWS\nFabiola Padilla, 36\nFabiola in a kituiphum khit ciangin a pa in zong Jesuh tungah kipia-a a kituiphum nadingin kum 18 sung thungen hi. A pa kikhel ding lamet om pha nawn lo hi. A pa in Lai Siangtho um lo-in Mary leh misiangthote tungah thungen hi. Zu tawh kidiah a, a zi vua-in kitawng denin hehna tawh nitum den uh hi.\nFabiola in Jesuh thu genzel a, ahi zongin a pa in za nuam lo-in vakkhia pahpah hi. Fabiola in lungkia lo-in a pa ading thungen den hi. Pawlpi mite tungah zong pulaakin a pa kikhel nadingin thungenkhawm uh hi.A tawpna-ah Pasian in Fabiola thunget pia hi. Ahi zongin ama lamet bang hi lo hi. A pa in kum 75 a phak ciangin kal cancer natna ngah hi. Siavuante in a natna lianlua khin ahih man kibawl thei nawn lo ding hi, ci-in gen uh hi. A sawt lo-in a pa in sihsan ding cih a theih ciangin Fabiola in a pa adingin khitui luangin thungen hi.\nNipi kaal khat sung zingsang leh nitak sialin “Topa aw, ka pa tungah ka gen ding kammal hong pia in,” ci-in ngen hi.\n“Tha hong guan in,” ci-in thungen hi.\nTua ciangin a pa lupna gei-ah pai-in a pa khut lenin thungen hi. A pa in pai khia in, hongci tam maw, ci-in lunghimawh mahmah kawmsa-in “ hong it mahmah ing, pa aw, ci-in hopih a, tu zing a kong gen ding Pasian pen ka up ka muan ka Pasian hi. Amah in nang hong damsak thei hi. Thungenkhawm ni,” ci-in a pa hopih hi.\nAma lamet bang lo-in a pa in thungetna nial lo hi. Tua ni a kipan a pa tawh zingsang leh nitaksialin thungenkhawm den uh hi. Fabialo in thungenin, Lai Siangtho sim uh a, Pasian phatna lasa hi. A pa in limtak ngai hi. Tua bangin thungen, Lai Siangtho sim, lasa-in a om pen kimanna nei ding hiam, ci-in Fabiola ngaihsun kha zel hi. Ahi zongin tatsat lo-in tua bangin zomto suaksuak hi. Pawlpi mite in zong tua bangin tutpih uh a, antangin thungen khawm uh hi. A pa natna suk semsem ahih manin hong gim zaw semsem hi. Fabiola in a cih nading thei lo hi.\nA lawm Rita pen Adventist thu-um mi khat hi-in Fabiola pa adingin Lai Siangtho thu sinpihna leh thungetna nei dingin a gen ciangin aman zong sang thei pah hi.\nA pa omzia naang semsem ahih manin Rita in Lai Siangtho thu a sinpihna manlang takin paipih hi. Nipi kaal khat in thulu 7 bang zawhpih hi. Lesson 7 na a zawh uh ciangin Rita in Fabiola pa tungah Jesuh tungah na ki-ap nuam hiam, kituiphum lo ding na hiam, ci-in dong hi. A pa in zong kituiphum dingin thukimpah hi.\nSoutheast Zato a chaplain sem Roger Pech in, inn nung ah naupangte kimawlna tuipuan sungah tuisungin Wednesday nitak khat nai 1:30 in Fabiola pa tuiphumna pia hi.\nTua nitakin a pa in a lupna inn sungah lum nuam lo hi.A innkuanpihte tawh leengla khaan ah om nuam zaw hi. Zan kim khit deuhin a pa in sihsan hi.\nA pa maitangin hehna tawh kidim ngei khat hi.Ahi zongin tu-in lungnuam takin hankuang sungah kisial hi. Sigal a hong pai mite in Fabiola pa in biakinn a pai-man hiam, ci-in dong uh hi. A pa in Jesuh tungah a nuntakna buppi ki-ap ahih manin lungdamhuai mahmah hi. Fabiola in Pasian in nalamdang bawl hi, ci-in um hi. A pa in a sihma deuh kha nih sung a nuntakna Topa tungah ki-ap hi.\n“ Ka pa in keima deihna bangin Pasian tungah kipia hi lo-in Pasian deihna bangin a nuntakna kipia hi,” ci-in Fabiola in pulaak hi. Mihing in ama tha tawh a sep zawh loh thu Pasian in semzo hi.\n2018 kum quarter masa Sabbath School sumpi in Southeast Zato innpi adingin kipuak a, hih munah Chaplain Roger Pech in nasem hi.


url: =March 4, 2017 BAWLSIATNA THUAK TALEH UPNA KIP Moalign ~ MUC\nMarch 4, 2017 BAWLSIATNA THUAK TALEH UPNA KIP Moalign\nAdmin 10:54:00 AM Articles, MISSION NEWS\nBAWLSIATNA THUAK TALEH UPNA KIP\nNorway gam, Oslo khuapi a om Bethel SDA pawlpite lawp thei mahmah uh hi. Gam tuamtuam pan hong peem SDA thu-umte zong hong kikhawm uh hi. Tuate lakah Moalign zong kihel hi. Moalign in Ethiopia gam panin khangkhia hi. A upna hangun a pa kipan Moalign\nin bawlsiatna tampi thuakkhin hi. A pa pen 1940 – 50 kim pawlin SDA pawlpi sungah om hi. Mary langpangte ci-in thongkiatna cihte a kipan hamsatna tampi thuak hi. Thong sunga om lai-in a sat gawp uh a, a khe ah sikkol a bulh uhteh tua sikkhol in ama thu-in kitat khia pahpah hi. A dang sikkol khat tawh hen kik uh a, tua zong kitat kik leuleu hi. A mu khempeuh in lamdangsa ciat uh hi.\nA pa’ thuaknate a theih ciangin Moalign upna hong khuah zaw semsem hi. Kum 16 a phakin Moalign in Ethiopia gam in Socialist ki-ukna zui ahih manin (1978 – 1991) Khristian thu-ummite in hamsatna tampi thuak uh hi. Sanginnte ah Pasian om lo hi, ci-in kihilh uh hi. Sabbath ni sialin kikhawm thei lo uh hi. Tua bangin “ Pasian om lo hi,” ci-in khua sungah awng kawikawi ding a kisawl ciangin Moalign le a lawm pawl khat in nial uh ahih manin satthuakin thongkia uh hi.\nPasian nusia-in hamsiat ding deih uh hi. Biakna in khiatna nei lo hi. Saturday ni-in nasem ding ci-in kisawl uh hi. Ahi zongin Moalign in nial teitei a, mi dangte in zong Saturday ni-in nasem uh hi, ci-in kisawl veve hi. Thongcingte in gam khantoh nadingin na kisem hi. No nasem nuamlo thadah, gam khantoh nading deih lo hi uhteh ci-in mawhsak uh hi. A pa mah bangin Moalign in thong sungah bawlsiat gawpgawp uh hi. Ahi zong tua bawlsiatnate khempeuh Moalign in kantan zo hi. Bangci bangin thuak zo hiam ci-in a kidotteh Moalign “ bangci bang hiam thei keng, Topa Zeisu dong un, ken thungen ing, ci-in dawng kik ziau hi. Kum khat sung thongah a om khitteh a pa in thonginn ah va mu thei hi. A pa in a tapa’ upna a muh ciangin lungkim mahmah hi. A tapa in a pa kiangah ‘ i kimuh kik nawn kei leh lunghimawh kei in. Kei hangin lungkham kei in. Topa tawh a tawntungin a mangkhawm ding ka hi hi, ci-in a pa kiangah gen hi.\n“Eite aa hi lo”\nKum 7 sung thongkia-in a om khitteh Moalign le SDA thu-um mi nih tawh thah dingin mun khat ah kipaipih hi. Ahi zongin sihna dingin Pasian in amaute honkhia hi. Makaite in Moalign le a lawmte’ upna hangin kum 7 sung bawlsiatna a thuah uh hangin a upna uh nusiat sawm lohna thu a theihteh lamdangsa hi. Thongkia Moalign le a lawmte suahtak nading a pulaak khia hi. Tua ulian pa in na upna uh kuamah tungah gen nawn kei un, kua mah in hong um lo ding hi. Note thugen lel bel tuipi sungah tui taak khat tawh kibang lel hi, ci-in thonginn panin khahkhia hi.\nMoalign le a lawmte in bang bang ka thuak uh zong ka upna uh pulaak lo-in ka om thei kei uh hi. Thonginn sungah ka om sungin ka upna thute uh ka pulaak khia thei uh hi. Thongkia hi kei le ung, ka pulaak thute uh thong sung aa om mite in za kha lo ding hi, ci-in gen hi.\nNasem ding Sapna Ngah:\nThonginn sung pan a suahtakin Moalign in kum 23 pha hi. A suahtak khitteh Lai Siangtho sin dingin Adventist University of Eastern Africa ah sangkah hi. A sangkah man ciangin Ethiopia nasem dingin kisam a, Youth le Stewardship director in kikoih hi. Tua khit ciangin London khuapi sunga om Ethiopia gam pan thu-um mite makaih dingin sapna ngah hi. Tua munah a sep khitteh Norway gam ah kisam leuleu hi. Tu-in Oslo khuapi ah evangelist sia khat in omin, mi 50 tawh nasem piteek, puteek, cinate kem uh hi. Oslo khuapi a om Bethel SDA pawlpi banah khua sung mi 3000 valin ama nasepna tungtawnin phattuam khin uh hi. Norway gammi 90% in Lutheran upna zui uh hi. 2016 kumin gam bup mi 14 % pen gam tuamtuam pan peemta vive hi. Norway gam sunga om kumpi universityte ah gam dang pan sangnaupangte a khawnkhongin sangkah thei hi.\nTu quarter 13 Sabbath School sumpi in Oslo khua-a om SDA pawlpi nasep nadingin kipuak ding hi. MUC in Laibung khua thaka pawlpi huhna dingin kipuak ding hi.


url: =Na Gunkuang puan kizalsak in ~ Dr. Ngul Khan Pau :: ZOMI DAILY\nposted on 22 November 2015 at 11:26 am Lomkholna: Article, Biakna, Ngulkhanpau\n(Isaiah 33:23) Thu masa :: Gunkuang tuipi tungah khualzinna in a kizat ciangin huih tha a ngah ding puan kisangkhai to hi. Huih pen a gunkuang ah a nun loh hangin a puan kizalhna, a sangzaw ah na nung gige hi. Tua hangin mihing thahatna bek tawh hi loin huih tha tawh khual gamlapipi na zin uh hi.\nHuih namnih :: I leitung nuntakna ah zong huih nam nih kingah thei hi. A tamzaw in huih niamzaw (leitung huih) gunkuang sunga nung bek kizang a, khualzinna gamla kitung zo loin, hih leitung huih in i nuntakna giksak mahmah hi. Ahi zongin a sangzaw ah (vantung huih) huih nung tha a ngah dingin puan a kizalsak mite adingin khualzinna ama tha tawh hi nawnlo in huih tha tawh ahi hi.\nKhristian nuntakna zong tua mah bangin mihing tha tawh bangmah tan kipai zo lo ding hi. A taktak in Kha Siangtho huhna loin “nuntakna thak” nuntak theih ding hilo hi. Lai Siangtho sungah huih a kigen ciangin leitung huih genna in zong kizang a, Kha Siangtho genna in zong kizang hi. Huih leh Kha Siangtho a kibatna tawm en ni:\nHuih mah bangin Kha Siangtho zong ama utna bangbangin gamta hi: “Huih zong a utna peuhpeuhah nung a, a huging na zaktheih hangin koilam panin hong nung a, koilam ah nung ahi hiam cih na mu thei kei hi. Kha tawh a suak mite zong tua mah bang ahi hi,” (John 3:8). Pawl in zong Kha Siangtho letsong a genna ah, “Hih siamna a tuamtuamte a hong pia pen Kha Siangtho a kibang khat bek mah hi a, mi a tuamtuamte tungah ama hoihsak bangin a hong piak ahi hi,” (I Kor. 12:11).\nHuih mah bangin Kha Siangtho kimu theilo hi: “Huih zong a utna peuhpeuhah nung a, a huging na zaktheih hangin koilam panin hong nung a, koilam ah nung ahi hiam, cih na mu thei kei hi,” (John 3:8). Huih nasep a kimuh theih hangin a mel leh puam kimu theilo hi. Tua mah bangin Kha Siangtho nasep a kimuh theih hangin a mel leh puam kimu theilo hi. Kha Siangtho vai pen a kimu theilo bek hilo in theih khit zawh ding zong hilo hi. Theihna ciang i neih theih hangin kithei khin zolo ding hi.\nHuih i dikloh theihloh mah bangin Kha Siangtho neihloh pelmawh hi: “Jesu in, “A mantakin kong genin-ah, mi khatpeuh tui leh Kha Siangtho tawh a suahkik kei leh Pasian’ Ukna sungah lut theilo ding hi,” ci hi (John 3:5). Kha Siangtho loin kua mah Pasian ta suak theilo hi. Huih loin i leitung nuntakna kinungta theilo ding ahih mah bangin Kha Siangtho loin Pasian Gam sungah kinungta theilo hi.\nHuih mah bangin Kha Siangtho in nuntakna pia hi: “Tua ahih ciangin hong sawl bangin thu ka gen hi. Tua bangin thu ka gen laitakin a kigawi zuazua a ging ka za a, tua guhte khatlekhat kizomkik uh hi. Tua bangin ka et laitakin thagui leh sazang in tua guhte tuam a, tua ciangin a vun in zong hong tuam hi. Ahi zongin tua pumpite sungah hin’theihna hu om nailo hi. Tua ciangin amah in kei kiangah, “Mihing ahi Ezekiel aw, huihte tungah thu gen in la, hih a sisa pumpite sungah hu sangin a hingkiksak dingin mun khempeuh panin hong pai un, ci-in Topa Pasian in thu hong pia hi, ci-in gen in,” hong ci hi.\nTua ahih ciangin hong sawl bangin ka gen hi. Tua pumpite sungah hin’theihna hu hong lut a, tua ciangin amaute hingin a khe-un hong ding uh hi. Galkap honpi khat zah pha-in tam mahmah uh hi,” (Ezekiel 37:7-10). Tulai i Khristian nuntakna i et ciangin galkap honpi ahih hangin nuntakna nei lo tawh i kibang hi. Galkap honpi bangin i din dimdiam hangin nungta lo i hih manin na lamdang bang mah i semkhia kei hi.\nHuih mah bangin Kha Siangtho vangliatna nei hi: Topa Jesu in a nungzuite kiangah, “Ahi zongin note tungah Kha Siangtho hong tun’ ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi,” (Sawl 1:8). Bang hangin vangliatna neilo ihi hiam? Vangliatna i cih ciangin nalamdang bawltheihna bek hilo hi… Khristian nuntakna maantak bang hangin nungta theilo ihi hiam? Nalamdang bawltheihna sangin a thupizaw in midangte it zawhna ahi hi. Topa Jesu in leitungbup zawhna ding a gelna ah Kha Siangtho vangliatna tawh zawh ding thu gen hi. Kha Siangtho tha bek tawh matutzawhna kinei ding hi (Zechariah 4:6).\nGunkuang leh Khristian nuntakna\nKhristian nuntakna pen gunkuang tui tungah a pai theihna dingin gunkuang a hotna tawh a kihot tawh kibang hi. A tui kihot mengmeng leh a gunkuang hat deuhdeuh a; ahi zongin hot zel, khawl zel i hih leh i paina ding mun kitung hak mahmah ding hi. Khoppi khawng leh Jubilee khawng i neih ciangin i gunkuang kihot nawh deuh hileh kilawm hi. Ahi zongin mi a tamzaw in a kilawm ding ciang bek ngaihsun uh ahih manin tui tungah a kiling gunkuang pen a pai sa uh hi.\nGunkuang thu i gen leh kum 20 khawng a paita in laibu khat ka simna ah tangval thum in nungak hel dingin gunkuang tawh luipi khat a kan thu uh ka phawk hi. Tua nungak helte in a nungak helna mun ah zu dawn in kham lua mahmah uh ahih manin a ciahkik ciangun a gunkuang uh a hotna ciang tawh hothot napi-un luigal khat tung thei mahmah lo uh hi. Zing khua hong vak ciangin a khuadak uh leh a gunkuang uh piautak singbul khat a a khih uh phel se loin zan tha pai-in a hot ahih lam uh amu uh hi. Khristian kici pawl khat zong mawhna luipi kan loin vangam zuan mah kisa uh hi. Mawhna zungpi nusia loin a tung tham kipuahna tawh a hoih kisa kha uh hi.\nGunkuang ah na tuan ciangin na tunna ding mun thei sa in a paikhia na hi hi. Tunna ding mun ngimsa a na pai leh na khualzinna lampi kitelsa hi a, mainawtna ding lampi om khin hi. Tunna ding mun neilo piin na gunkuang tawh na kipat khiat leh huih nangawnin hong huh theilo ding hi. Ka tunna khat peuhpeuh ka sawmna mun hi na cih khak ding kidophuai mahmah hi. Na nuntakna zong tunna ding mun ngimsa na neih leh na lianpi a zo khin na hi hi. Tua ahih kei leh na nuntakna manpha takin na zang kei ding hi. Mailam na tun sawmna, na kung bangtan in na naih ta hiam?\nHuih thahatna tawh pai ding i cih hangin khatveivei huih pen i deihlohna lam pan hong nun ciangin hong huh sangin hong nangzaw hi. Hong huh dinga i lamet huih pen ‘haksatna huih’ hong suak hi. Haksatna huih lakah na om hiam? Nidanga na thungetna kammal leh na la deihte in hong khamuan nawnlo in na om hiam? Tuate, a thu leh la te hoihna a bei hiloin Topa in kha lam ann a limzaw ne dingin hong deih hi ding hi. Kal sangzaw suan dingin hong deih hiding hi. Tua ahih manin nang hong nang huih hangin lungkia kei in. Huih tungah hong gualzosak ding Topa thahatna na muhna ding hi kha ding hi. Mikangte la khat in hih bangin na ci hi:\nHaksatna nei ngei kei leng,\nHong huh thei ahih lam\nKa thei kei ding hi.\nMite gunkuang na et ciangin bang mah buailo tawh kibang uh hi. Nang gunkuang tawh kikhek thei ding hi leteh na ut mahmah kha ding hi. Ahih hangin amau gunkuangah tuang leteh na upmawh sangin amau zong buaina na hau mahmah ding hi. Midangte Khristian nuntakna na et ciangin buaina neilo hi leh uh kilawmin na mu ding hi. Bang hangin ken hih bang haksatna tuak ka hi hiam, amau lah haksatna thuak se loin tui tungah taal hialhial lel ve un, na ci maw? Laibu khat ka simna ah vatawt pen tui tungah ann zongin a pai ciangin tawldamhuai mahmah hileh kilawm hi, ci hi. I muh theih ciangbek a vatawt pumpi tuitungah om hithiat tawh kibang hi. Ahi zongin tuisungah vatawt khe manlah mahmah ci hi. I leitung nuntakna zong tua mah bang hi. Bangmah buaina neilo banga i muhte zong i muh lohna tui sungah a khe uh na lim zap mahmah ding hi.\nTuipi dai khipkhep tungah gunkuang tawh i pai hun a om hangin huihpi, tuihual i tuah hun om hi. Huihpi tuak dingin kithawisa mi leh kithawilo mi hih bang a tuah uh ciangin a thuakzia uh kigamla mahmah hi. Damsung khualzinna ah huihpi leh tuihualpi tuak dingin kigingsa na hih leh mi hampha na hi hi. Jesu Khris tawh a zin khawm a nungzuite’n zong huihpi na tuak uh hi (Marka 4:35-41). Topa tawh na tonkhop hangin huihpi na tuak veve ding hi. A thupi penpen ahih leh tua huihpi sungah ‘kong ompih ding’ ci hi (Matthai 28:20).\nTuihualpi na tuah ciangin na gunkuang a tuihual lamah maingatsak inla, tuihual lam manawh in. Tua hileh na gunkuang tuahsialo ding hi. Tuihual panin na taikhiat sawma na nungngat leh tuihualin na gunkuang lumlet ding hi. Hih panin i sin theih khat ahih leh i nuntakna ah haksatna panin tai loin, tua haksatna palsuak dingin kithawi leng i vai veng baihzaw cihna hi. Khemna, ze-etna, haksatna i cihte a omlo bangin na ngaihsut leh hong nawmvalh ding hi. Tua ahih manin tuihualpi a daisaktheipa Jesu tawh khual na zin in.\nTuihual kiamlo in hong hat deuhdeuh leh na gunkuang ading patauhhuai ahih manin na sikkip (anchor) tui sungah khiasuk in (Heb 6:19). Khristian masate adingin sikkip in lametna lim ahi hi. Catacombs kici Rome khuapi leinuai a Khristiante kibukna ah sikkip lim 60 val bang baang tungah kigelh hi. Pasian sikkip i cih in Amah mah, Amah tektek sikkip hi. I nuntakna adingin bulpi kip leh muanhuai penpen hi. Laphuakpa in, Keima dinna Jesu suangpi, Mun dang khempeuh sehnel bang hi, na ci hi. Hih suangpi abel khempeuh maizum lo ding hi (I Pet 2:6). Hih sikkip, a manpha mahmah thuciam, i Topa Jesu hangin i ngah hi.\nPeter in tua thuciam hih bangin na gen hi. “Amah in piakdingin a hong ciam a manpha mahmah nate hih bangzia-in hong pia a, hih Ama hong piak nate hangin leitungah a om siatna a piangsak thei duhluatna leh deihluatnate panin na suakta uh a, Pasian’ pianziate na nei uh hi,” (II Pet 1:4). Hong ciam a manpha mahmah pawl khat tawh ka khup nuam hi. Jesu Khris ah Pasian in nang a manpha na’ hong ciamte hih bang hi:\nPardon – Mawhmaisakna (Isaiah 1:18, 43:25, 44:22, I John 1:9)\nPeace – Lungnopna (John 14:27, 16:33, Eph 2:15, Phil 4:7, Kol. 3:15)\nPresence – Ompihna (Hebru 13:5, Matthai 28:20, Isaiah 43:2)\nPower – Vangliatna ( Phil 4:13, Matthai 28:18, John 10:28-30, Sawltak 10:38, Eph 1:20-21)\nPurpose – Deihna, ngiimna (Rom 8:28, Eph 1:9,11, 3:11, Phil 3:14, II Tim 1:9, Heb 9:15)\nProvision – Pia ding (Filip 4:19, I Kum 17:13-16, Late 37:25, Matthai 6:31-33, II Kor 9:8)\nParadise – Paradise (Luke 23:43, John 14:1-3, II Kor 12:2-4, Mangmuh 2:7)\nRay Boltz laphuah “The Anchor Holds” cih la a sakkik hoih kasa mahmah hi (keima kong letkhiat tawm pak hih bangin):\nTembaw (ship) a kinawk gawp hangin, Sikkip in lenkip hi.\nPuanzalhte a ki phelkhap hangin, Sikkip in lenkip hi.\nKa khuk dinsuk hi, tui hualpi ka nawk ciangin\nHuihpi a nun hangin, Sikkip in lenkip hi.\nTopa’n a sim mimal kim thupha hong pia hen.\nPrevious: Zomi leh Bitna ~ Hau Za Cin\nNext: Christmas Ciang Inn Ka Ngai – 2 ~ Hau Za Cin\nBiakna sangah bawlsiat athuak, akhe langnih aki tankhiatsak naupangno sita\nInterview with Tg. T.E. Pau\nTedim gam leh Khantohna ~ Pu Tual Khaw Mang


url: =Malaysia KLIA2 vanlengtual sung guza aom khakding siansuahna kineiding ~ ZD :: ZOMI DAILY\nposted on 25 February 2017 at 8:04 am UTC+9:30 Lomkholna: Malaysia, News, Sawltak, World\nNorth Korea gammi khat ahi Kim Jong Nam pen abeisa Feb 13 ni in Malaysia Kuala Lumpur International Airport 2 (KLIA2) sungah ki suamlum hi. Numei 2 in amai ah guza tatsak in tuatawh asi ahihi. Tua guza azat uhpen “VX nerve agent” kici Chemical Weapon namkhat hi a, leitung mihing te bawlkhiat Chemical Weapon lakah alauhuai penpen khatin akiciamteh ahihi.\nKim Jong Nam ii amai ah guza atatsak numei nihte pen Indonesian numei khatleh Vietnamese numei khat hi a, tua guza hangtawh Kim Jong Nam pen asawtlo in sipah hi. Hih “VX nerve agent” kici Chemical Weapon pen pumpisung, sa sungah alutkhak nakleh sihloh phamawh cimawk hi.\nHih guza atatsak numei tegel pen Airport CCTV panin aki etkik ciangin dailenbuk Restroom ah lutmasa uh a, akhuttawh guza tawi in Kim Jong Nam ii amai ah atatsak ahih manin, akhut silsiangphot hiding kici hi. Khuttuam zangin amai ah atatsak hi cihzong kiza hi.\nAhi zongin tua numei te lakah khatpen hih guza Effect thuakkha ahih manin a cinatlawhta a, lualua (Vomit) hi ci’n Palik thuneipipa Khalid Abud Bakar in genkhia hi. Reporters te’n adotna tungtawn in adawnkikpak hi a, ahi zongin akician in aneng atawi bangmah genbehna neilo hi.\nKLIA2 Airport sungah hih gu aneng acianlaiding ki patau mahmah ahih manin “Radiation and Nuclear Safety Authority” te’n “VX nerve agent” aomlai khakding siansuahna neiding uh cihi. Ahi zongin mipi te adingin KLIA2 vanlengtual pen bangmah patauhding omlo ci uhhi. (Ahi zongin paikhakloh mah hoihpen zawleh kilawm hi)\nHih “VX nerve agent” kici gu pen lauhuailua mahmah a, “Chemical Weapons Convention” te’n Chemical Weapon khatin aciapteh uh ahihi. 1993 kum ciangin hih “VX nerve agent” pen ki khamcipta hi.\nPalik bupa in agenna ah tua numei nihte in Kim Jong Nam ii amai atatsakna munteng ah athemneng omlai khathei ahih manin, ki lungkham mahmah cihi. Hih Chemical Weapon vai ah Police te ii kivakna hilo ahih manin, Atomic Energy Licensing Board te ki sitcian sakding ci’n Press Conference ah genkhia hi.\nTuaban ah hih “VX nerve agent” pen Malaysia gamsung ah bangci bangin hongtungthei, honglutthei cihpen limtak in kankhia laiding uh cihzong genkhia hi. Ahi zongin themneng cilik hongki pua ahihleh kankhiatding, Detect ding hamsa mahmahding cihzong genkhia hi.\nMihing te vunsung ah hih “VX nerve agent” kici Chemical Weapon pen 10mg bekbek lutkhalehzong sihlawh pahlian cimawk hi. Tua hangin United Nations in hih guza pen “weapon of mass destruction” ci’n mipi alom atang in sihsak theihna galvanzat khatin na ciamteh uhhi.\nChemical Weapons Convention inzong Research bawlnading ahih keileh Medical or Pharmaceutical Purposes khatpeuh ahihkei buangleh zatding akhamcipsa uh ahihi.\nInspector-General of Police Tan Sri Khalid Abu Bakar inbel KLIA2 pen mipi adingin lauhuailo “The public, however, has been assured that the airport is safe.” ci’n genkhia cipongmawk hi. Mi adingin lauhuai keileh kua adingin lauhuaiding hiam? Bangbang hileh KLIA2 pen nawkvet keileh ahoihzaw tam? Akhuanung ah buaina, sihna aom khitciang “Sorry” mahmah ei hongki cihziauding lauhuai hi.\nNote: Ki lauthawng sakna, ki patauh sakna hizenzenlo a, mimal in a lauhuaidiam cih ngaihsutding hizaw hi. President Donald Trump in Refugee vai agenkhiatkhawng, Zomi te theihding deihsakna tawh huntampi bei in Zolai tawh letkhia in pulak khialeng pawlkhat in “mipi lungkhamsaklel” peuh hong cihsan nilnel thei uhhi.\nTua thute, hih thute Zolai in ihlet khiakei zongin Manglai in leitungbup in asimden uh ahihi. Leitung in atheih thuthang khatpen Zomi te’nzong atheihding kisam nasahiam? Lungdam! ZD Sawltak #zomidaily\nPrevious: Ka Pa khedap ~ T. Sawm Lian\nNext: Panasonic Company te’n Kawlgam ah nasep behlapding ~ ZD


url: =Cain Ciaptehna | Storacles of Prophecy | Amazing Facts\n| Cain Ciaptehna\nBabylon ah Kuunna\nAdam leh Eve te ta masa nihte nuntaak dan leh gamtat khuaheek zia kilamdang tuak mahmah hi. Cain in loo khawh leh inn lamh nuamsa-in, Abel in mualkuam zangkuam khawngah a gannote cin nuamsa hi. Adam leh Eve te thuman lohna hangin hih leitungah mawhna hong lut ciangin, mihingte kihotkhiat nadingin Pasian in poina neilo tuuno si tawh biakpiakna bawl dingin thu pia a, sisan luang lo-in mawh maisakna om lo hi, ci-in hong hilh hi (Hebrews 9:22).\nHih poina neilo tuuno in mihingte mawhna hangin, Topa Zeisu hih leitungah mihing bangin hong piang dinga sihna hong thuak ding hicih lahna ahi hi. Abel in Pasian sawl mah bangin thumang iin ama mawhna sut nadingin tuuno khat hong la-in hong kithoih a, ahih hangin Cain in ahih leh Pasian sawl bang teekteek kulse ding hiam ci-in ngaihsun hi. Amah in hih biakpiakna pen tua zahpi-in thupi ngaihsut lo-in dotna nei den a, Pasian biakpiakna ahih nak leh bangbangin ih bia zongin hong sang lel ding hi, ih lungsim thupi hi-a avan thupi hi lo hi ci-in ngaihsun a, sisan luang pen nitsak lel ci-in ama loo pan apiangte tawh biakpiakna pia dingin hong keng hi.\nAnau pa biakpiakna vantung pan mei hong kia-in kangtum a, ahih hangin ama biakpiakna pen ka-ang lo-a hong om ciangin hazatna lungsim tawh en hi. Pasian itna in Cain kiangah thumang dingin zol a, ahih hangin Cain in lungsim khauh-in langpan a Pasian thu nial ding bek ngaihsun hi.\nAbel in zong a upa kiangah zol-in gena ahih hangin Cain pen heh mahmah hi. Atawpna ah anau pa that-in Abel sisan luangte in akhe ah baang hi. Pasian in Cain samsia a, Cain in tua samsiatna pen uanglua hi ka si lel ding hi ci ahih manin Pasian in kuamah in Cain asukkhak loh nadingin ciamtehna khat bawl hi.\nNi nunungni ciangin Christian te kiangah bangci biak ding leh bang hun-in bia ding cih thu hong om ding hi ci-in Mangmuhna bu sungah hong gen hi. Sawt nawn hetlo-in Pasian ciamtehna ahih kei leh sapi ciamtehna mihing te khempeuh tungah kipia ding hi.\nPasian ciamtehna ataltang tungah angahte in gimna nam sagih te akiat ciangin kidalna ngah ding uh hi (Late 91:7-11).\nPasian ciamtehna Ama thukham sungah om hi. Seal ih cih pen thunei khat i bawl hi a, tua seal sungah nam thum kihel hi: (1) Min, (2) Zaa, leh (3) A Gam ukna cia, te kigelh hi. Gentehna in “Cyrus king of Persia” in Ezra 1:1.\nThukham lina pen bek in ciaptehna (seal) akihel thu nam thumte om na ahi hi. (1) “Pasian”—Ama min ,(2) “bawl”—Ama ukna Zaa a Bawlpa (3) “Vantung leh leitung, tuipi, leh asung aom te” —Ama Ukna gam hi.\nEzekiel 20:12. Topa ahi keimah in amaute pen mi siangtho-in ka bawlna thu a phawkna dingun kote' kikalah thukimna limin __________ tan' ding thu ka pia hi.\nEzekiel 20:20. Kei pen Topa ahi note' Pasian ka hihna na phawkna ding uh leh note tawh i bawlsa thukimna lim dingin __________-te na siangthosak un,’ ka ci hi.\nPaikhiatna 31:13. “Israel mite tungah hih bangin gen in: ‘Keima __________ ni-in note na tawlnga ding uh hi. Bang hang hiam cih leh hih pen Topa ahi keimah in note a hong siangthosak ka hihna na theihna dingun na khang tawntungun keimah leh note' kikalah lim khat hi ding hi.\nPasian in a Sabbath pen Amah vangliatna leh bawlpa ahihna kitel nading leh siangtho azat dingin pia hi. Tua pen ama ciaptehna (seal) hi, ahih kei leh ama vangliatna ciaptehna hi. “ciaptehna,” “lim,” “mark,” leh “token” cihte pen Laisiangtho sungah akizang koikoi thei ahi hi (Piancil 17:11, Roman 4:11 leh Mangmuhna 7:3, Ezekiel 9:4 te saikak ni).\nSawltak Tangthu 5:29. Ahi zongin Peter leh sawltak dangte in, “Mite' thu sangin Pasian' thu ka mangzaw ding uh hi.\nRom Laikhak 6:16. Mi khatpeuh' thu a mang dingin ama __________ na kipiak uh ciangin a thu na mante uh' sila na hi uh hi. Mawhna na bawl uh leh sihna a thuak ding na hi uh a, thumangin na om uh leh Pasian tawh pawlkhat a suak ding na hi uh hi.\nLesson 13 na ah Mangmuhna 13 sunga sapi masa ih gen khin zo hi. Avangliatna leh a thuneihna bang ahi hiam? Ama thuneihna ih theih nading ahoih pen lampi in papacy ih dot ding ahi hi. Anuai a Catholic catechism te gelhkhiat te en dih ni:\nHebru 10:16. “Topa in hih bangin ci hi: Mailam hunah amaute tawh thuciamna khat ka bawl ding a, amaute sungah ka thukhamte guan'in, amaute lungtang tungah ka gelh ding hi,” a cih khit ciangin,\nThuhilhna 9:10. Na mai-ah sep ding a om khempeuh, na tha neihzah tawh sem in. Bang hang hiam cih leh na zuat ding sihna gamsungah nasepna leh __________, pilna leh theihna cihte omlo hi.\nPaikhiatna 13:9. Na kam un Topa' Thukham a gen tawntung theihna dingin hih pen na khut tung uhah lim, na taltang tung uhah phawkna khat hi ding hi. Bang hang hiam cih leh Topa in a vangliatna tawh hih mun panin note hong paikhiatpih hi.\nIsaiah 59:6, 7. Na maimom khau puante uh kizang theilo ding a, kuamah in silhlo ding uh hi. Na vaihawmnate uh tua maimom khau puan bangin a mawkna suak lel ding hi. 7Siatna bekbek na geelgeel uh a, na sepkhiat ding uh na ngaklah mahmah uh hi. Mawhneilo mite thah ding haksa na sa kei uh hi. Na paina khempeuh uhah siatna vive om kawikawi hi.\nPasian seal ahi zongin sapi ciaptehna ahi zongin, apua lam pan-a muh theih ding hi lo hi. Taltang cih khiatna in lungsim ngaihsutna hi a, khut tungah cih pen sepkhiatna cih ahi hi. Adang tawh genlai leng, “mittangte kikal (taltang tung)” cih pen Laisiangtho in ngaihsutna leh sepkhiatna cih a gennuam hi tawntung hi (Paikhiatna 13:16; Gamlakvakna 6:8; 11:18). Mi khat in Laisiangtho thumaan awlmawh lo-in Sunday ni pen ni siangtho-a zat ding a tel ciangin sapi ciamtehna ngah ahi hi.\nRom Laikhak 6:16. Mi khatpeuh' thu a mang dingin ama khutsungah na kipiak uh ciangin a thu na mante uh' sila na hi uh hi. Mawhna na bawl uh leh sihna a thuak ding na hi uh a, thumangin na om uh leh Pasian tawh pawlkhat a suak ding na hi uh hi.\nJohan 14:15. Tua ciangin __________ in, “Kei na hong it uh leh ka thupiakte zong na zui ding uh hi.\nKuamah in tulaitak ciaptehna nei nailo hi. Zawhthawh thu tawh hong kisawl hun ciangin sapi ciaptehna a ngahte in lei thei-in zuak thei ding uh hi. Tua hun ciangin Pasian’ Sabbath siangtho atangte in nakpi takin haksatna thuak ding uh hi (Mangmuhna 13:15), Amau deihteelna tawh Pasian ni siangtho ni thusim lo-in Pasian thukham tungah mite bawltawm thukham koih dinga vote apia mi khempeuh Antichrist aa (pawl) iin kiciamteh ding hi. Zeisu tung leh Ama ni siangtho ni atang acitak mite in Zeisu’ minthanna seal ngah ding uha, Zeisu aa hi tawntung ding uh hi. Alaklawh (aluum) aom mi khempeuh pen Antichrist pawl-in kiciamteh ding hi (Matthew 12:30).\nLaisiangtho Lui gen Antichrist vangliatna pen Daniel 7 sungah hong gencian hi. Sapi in Pasian thukham te leh hun te khel ding hanciam ding hi ci-in siang takin genkhol khin hi. Papacy in Pasian thukham khel ding ahanciam thute in: (1) Milim abiak nop manun thukham nambat nihna lakhia uh hi, (2) Thukham nambat lina pen kammal 94(mikang lai-in) apha pen tom sakin Sabbath ni bangni hiam ci-a agenna teng paaikhia hi, (3) Thukham nambat sawmna khen nih suah iin sawm mah phasak veve hi. Papacy in khel ding ahanciam hunte in: (1) Mite tungah ni sagih ni Nipi ta'ngin ni masa ni nipi hi ci a hilh, (2) Milim bia kumpi Rome te ni sim dan mah bangin nitum khatpan nitum khat kimlai zankim pan zankim aa ni simsak hi. Pasian hun sehna pen nitum khat pan nitum khat hi a, Friday nitum pan kipanin Saturday nitum ciangdong ahi hi (Siampilaibu 23:32). Asi thei mi in Pasian thukham leh hunte khek ngam nading thu omlo hi (Matthew 5:18).\nMalakhi 2:8, 9. “Ahi zongin, no siampite na hih uh leh lampi man panin na pial khin uh hi. Na thuhilhnate un mi tampi tak khialsak hi. Note tawh ka bawl thuciamna na palsat khin uh hi. 9Tua ahih manin, note in ka thuhilhna zuiloin, keima thu na hilh uh ciangin zong a kibangin hilhloin mi na deidan mah uh bangin, kei zong mi khempeuh mai-ah __________ leh niamkhiatna kong ngahsak ding hi,” a ci hi.\nHosea 4:6. Ka mite in kei hong phawklo uh ahih manin ka susia ding hi. No siampite in kei hong phawknuam loin, ka thuhilhnate nial na hih manun ka siampi dingin kong deih nawn kei a, na tate uh zong siampi-in ka zang kei ding hi.\nPasian in tudong mah na asak in pastor te in thukham giat, kua khawng bek suah uh ahih manun mi tampite in Pasian thupiak ahi Sabbath ni siangtho a zat ding a pampaih sak man uh ahi hi. Pawlpi khempeuh in Sunday ni siangtho a zat nadingin Laisiangtho sungah mun khat beek omlo cih zong thei khin uh hi. Adah huai tatak in, thei pipi-a Protestant dang teng leh Catholic te in Laisiangtho Sabbath a pampaih manun Pasian thukhenna mai ah mawhsakna thuak ding uh hi! Pasian mahmah in Sabbath ni pen piangsak Pa leh siangthosak thei Pa leh gum Pa ahihna lim leh ciaptehna dinga hong piak ahi hi (Paikhiatna 31:17; Ezekiel 20:12). Alian vantung Pasian phawkna leh Ama dinna ahi ni siangtho ni pen kua in tuancil ngam ding ahi hiam?\nPasian in a hun khel lo-in Sabbath koih a alian bel ciaptehna dingin Pasian in Ama thukham ah Sabbath pen a laizangah koih iin “phawk un” cih kammal tawh thukhun hong pia hi. Hita mahleh mi tampi te in tuni dongin Ama ni sagih Sabbath pen tan ding piang thei salo (lamdang ngaihsut) uh hi.\nEzekiel 22:8. Mun siangthote zong zahtakna mel kinei loin, Sabbath-te zong kitanglo hi.\nEzekiel 22:26. A siampite un ka thukham palsatin, a siangtho biakna nate ninsak uh hi. A siangtho biakna nate leh a __________ nate khenna mel neilo uh a, a tate uh tungah a siang leh a nin a kilamdan'na zong hilhlo uh hi. Sabbath-te zong donin neilo uh hi. Tuate khempeuh hangin Israel mite in kei hong zahtaklo uh hi.\nBiakna makaite in Sabbath kisam non kei ci-in amaan lopi “Topa in ci hi” a cih uh ciangin Pasian in tangtak in na taii hi.\nIsaiah 58:1. Na aw sit hetloin nakpi takin kiko in la, peengkul aw bangin gingsak in. Ka mihingte tungah amau' khialhnate gen in la, Jakob innkuan tungah amau' mawhnate gen in.\nIsaiah 58:13, 14. Note in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa' ni siangtho pen pahtawihuai na cih uh a, note in __________ note' deihbang zuiloin, note' ut bang hiloin motpau loin na om uh leh, 14keimah biakna hangin lungdamna na ngah ding uh a, leitung khempeuhah pahtawina kong ngahsak ding hi. Na pu uh Jakob tungah ka piak leitang luahin nuam na sa ding uh hi. Topa ahi keimah in hih thu ka gen khin hi, a ci hi.\nPasian in Ama mite in Ama Sabbath siangtho ni limtak zui-a, Sabbath palsatna in mawhna ahihlam ahilh dingin khalam makaite vaipuak guan hi. Ta-anglai nungzuite mah bangin eite in zong mite thu sangin Pasian thu mah man zawkna in a muanhuai pen hibek hi (Sawltaakte 5:29).\nTawldamna leh lungmuanna taktak na kikhel ciangin na lung sungah hong lut ding hi. Sabbath cih khiatna in “tawlnga/mang” cih hi a, pianthakna pan-a kingah tawldamna leh lungmuanna limla hi (Hebrews 4:1-10). Mi piangthak takpi te in thupha sanna lim ahi tawlngakna iin Sabbath ni tawlnga ding uh hi (phawk in aneu 4, 9, 10). Kikhel a Pasian Sabbath siangtho ni a tawlnga mi ii ngah nuamna tawh kibang nuamna dang omlo hi.


url: =Luka 5 | Siantongluan\nKhatvei, Gennesaret Tuili gei-ah Jesuh dingin a om laitakin, mite in Pasian thu zanuamin Jesuh hong nehcip uh hi.\nJesuh in tui gei-ah gunkuang nih a om a mu hi. Tua gunkuang nei ngasa bengte a gunkuang panun tuakkhia-in tui sungah a ngente a sawp uh hi.\nTua gunkuangte sung panin Simon gunkuang sungah Jesuh tuang a, lei tawh tawm a kigamla zek dingin a gunkuang tawm a hawhna dingin Simon kiangah a gen hi. Tua ciangin gunkuang sungah tu a, tua lai panin thu a hilh hi.\nThuhilh a tawp ciangin Simon kiangah, "Tui thukna lamah na gunkuang hot in la, na ngen tawh ngasa khuh in," a ci hi.\nTua ciangin Simon in, "Sia aw, tu zanthapai ngasa ka khuh uh hangin khat zong ka man kei uh hi. Ahi zongin khuh in, nong cih leh, ka khuh ding hi," ci-in a dawng hi.\nA ngen a khuh leh ngasa tampi tak awk a, a ngen kikek dektak hi.\nA gunkuang dang khatah a om a lawmte hong pai-in a huhna dingun a khut uh a van uh hi. Amaute zong hong pai uh a, gunkuangte gel sungah ngasa a dimtakin guang uh ahih manin a gunkuang tum dektak hi.\nSimon Peter in hih thu a muh ciangin Jesuh mai-ah khukdin a, "Topa aw, kei mawhnei mi ka hih manin ka kiang panin paikhia in," a ci hi.\nTua zahin ngasa tampi a matna hangun amah leh a lawmte in lamdang a sa mahmah uh hi.\nTua mah bangin Simon lawmte ahi, Zebedi tapa James leh Johan-te in zong lamdang a sa uh hi. Jesuh in Simon kiangah "Lau kei in. Tu-a kipanin ngasa mat bangin mi tampi a huaipa na suak ding hi," a ci hi.\nTui gei-ah a gunkuangte uh a tunpih khit uh ciangin a na khempeuh uh nusia-in Jesuh a zui uh hi.\nKhatvei, khuasung khatah Jesuh a om laitakin tua khuasungah a pumtangin phaknatna a vei mi khat a om hi. A phakpa in Jesuh a muh ciangin a mai-ah bokin, "Topa aw, hong damsak nuam peuh lecin kei nong damsak thei ding hi," ci-in a thum hi.\nJesuh in zong a khut zanin amah lawng a, "Kong damsak nuam hi; dam ta in," ci-in a dawng hi. Tua khit phetin a phaknatna a dampah hi.\nTua ciangin Jesuh in ama kiangah, "Hih thu kuamah dang kiangah gen kei in. Siampipa kiangah paisuakpah in la kivelsak in. Tua ciangin na damna thu a kilatna dingin Moses thupiak mah bangin biakna pia in," ci-in thu a pia hi.\nAhi zongin Jesuh thu kitheithang semsem zawsop a, ama thu a ngai ding leh a natna panun damna a ngahna dingun mi tampi tak a hong pai uh hi.\nAhi zongin gamdaihna munah Jesuh paikhia-in thu a ngen hi.\nKhatvei, Jesuh in thu hilhin a om laitakin Galilee gam, Judea gam, leh Jerusalem khua panin a hong pai Farisi mi pawlkhat leh Thukham hilh siate pawlkhat hong om hi. Cina damsak theihna ding Topa vangliatna, Jesuh tungah kipia hi.\nMi pawlkhat in khutlekhezaw mi khat a lupna phek tawh hong pua uh a, innsungah paipihin Jesuh mai-ah koihding a hanciam uh hi.\nMihon tamlua ahih manin a lutpihna ding uh lampi omlo hi. Tua ahih ciangin innkhum zangah kahpihto-in innkhum hong let uh a, mihonte lak, Jesuh omna mai sanah a lupna phek tawh a khaisuk uh hi.\nJesuh in amaute upna a muh ciangin a mipa kiangah, "Lawm aw, na mawhnate hong kimaisak khinta hi," a ci hi.\nTua ciangin Thukham hilh siate leh Farisi mite in a lungsim sung uhah, "Hih bangin Pasian tawh a kikimin a pau ngam mipa kua ahi hiam? Mihing kuamah in mawhna maisak theilo a, Pasian bek in maisak thei hi," a ci uh hi.\nJesuh in amaute ngaihsutna thei ahih manin amaute kiangah, "Bang hangin tua bangin ngaihsun na hi uh hiam?\nNa mawhnate hong kimaisak hi, cihding baihzaw ahi hiam, tua ahih kei leh, Tho in la, lam pai in, cihding baihzaw ahi hiam?\nMihing Tapa in mawhna maisak theihna ding leitungah vangliatna nei hi, ci-in na theihna dingun kong lak ding hi," a ci hi. Tua ahih ciangin khutlekhezaw mipa kiangah, "Tho in la na lupna pheek pua-in na inn-ah ciah in," a ci hi.\nThakhat thu-in amaute khempeuh muhin a mipa zong tho-in a lupna pheek la a, Pasian phatkawmin a inn-ah a ciah hi.\nTua ciangin amaute khempeuh in lamdangsa mahmah uh a, lau mahmah kawmin Pasian phatin, "Tuni-in a lamdang mahmah na khat i mu hi," a ci uh hi.\nTua khit ciangin Jesuh paikhia a, siahdongpa Levi, a zumah a tu a mu hi. Jesuh in, "Kei hong zui in," a ci hi.\nLevi zong dingpah a, a na khempeuh nusia-in Jesuh a zui hi.\nTua ciangin Levi in ama inn-ah Jesuh vakna annek pawipi bawl a, annekna sabuai-ah siahdong dang tampite leh midangte zong tawh a tukhawm uh hi.\nFarisi mite leh amau sung panin Thukham hilh siate, nungzuite tungah phun uh a, "Bang hangin siahdongte leh thukham khial mite tawh an nekhawm na hi uh hiam?" a ci uh hi.\nTua ciangin Jesuh in, "Cidamte in siavuan kisamlo uh a, cina mite bek in kisam uh hi.\nMite in a zahtak mihoihte a kisikna dingun a sam dingin hong pai ka hi kei a, mite in a pampaih mite a kisikna dingun a sam dingin a hong pai ka hi hi," ci-in a dawng hi.\nTua ciangin amaute pawlkhat in Jesuh kiangah, "Johan nungzuite in an tangin thu ngen zelzel uh a, Farisi mite nungzuite zong tua bangmahin gamta napi-in, bang hangin nangma nungzuite in tangloin om se uh ahi hiam?" ci-in a dong uh hi.\nJesuh in amaute kiangah, "Mo pawi-ah zineipa leh pawisimte a omkhawm laitakin a pawisimte an tangsak thei ding na hi uh hiam?\nAmaute kiang panin zineipa a kipaikhiatpih hun hong tung ding a, tua hun ciangin tang ding uh hi," ci-in a dawng hi.\nTua ciangin Jesuh in thugentehna dang khat zong gen a, "Mi khat in puan thak khat eukhia-in puan lui thuapna-in neilo hi. Tua bangin hih leh a puan thak pen a keksak suak ding a, a puan thak eukhiat zong a puan lui tawh etlawmlo ding hi.\nKuamah in savun um lui sungah leenggahzu a thak thun ngeilo hi. Thun zenzen leh leenggahzu thak in a savun um phukham ding a, a leenggahzu bua-in, a savun um zong kisia ding hi.\nTua ahih manin savun um thak sungah leenggahzu thak a kikoih ding ahi hi.\nKuamah in leenggahzu lui a nek khit ciangin a thak nenuam nawnlo hi. Bang hang hiam cih leh amah in, A lui khumzaw hi, ci hi," a ci hi.


url: =Banghang sum kineihbeh thei lo hiam? :: ZOMI DAILY\nposted on 30 October 2017 at 5:22 pm Lomkholna: Article\n(middle income trap) Mihing khat ih hih nak leh sumneih ding ki ut thei mahmah hi. Sum khol ding leh a khol dan ding a ngaihsun lo tata in sum nei nuam mahmah sawnsawn hihang, tua pen mihing ngeina hi. Hih ih thulu tawh kizui in “alaihawl sumlut nei khat banghang sum neihbeh thei lo hiam?” cih kammal (4) tawh kikum ni.\n1) Sumlut (Income) – nasep, sumbawlna, leh a koikoi pan aa ih ipsung ong lut sum pen sumlut hi pah hi.\n2) Sumzat (Expense) – Nisim aa ih kisapna mun peuh-ah ihzat sum khempeuh sumzat hi pah hi.\n3) Sumbung (Asset) – Hih sumbung pen sum ong ngah sak thei ih neihsa lamsa van-le-na leh pilna siamna khat pepeuh hi pah hi.\n4) Sumbungtawheng (Liability) – Sumbeina ding vive a piangsak neihsa lamsa van-le-na khempeuh Sumbungtawheng hi pah hi.\nMi pawlkhat sum nei dekdek leh kilawm na pi’n, sum a neihbeh theih nai loh deuhna teng anuai-ah ahang gentehna tawh kikum suk ni.\nMikhat in khuapi aa om company khatah kha sum kawlgam sumin TENG 15 (gross income) tawh nasep kipan ci ni. A khasum pen hi ci et pak leng alaihawl khasum hi. A khasum a tam tawh kizui-in kumpi lam pan siah 20% piak kul-in (TENG 3), biakna lam tawh kisai 1/10 ong khia-in (TENG 1.5) a innsaap man TENG 2 a piak khit teh adang zatna a kihel nai lo a sumcian pen TENG 8.5 hi. Iphone, IPad, leh Macbook te abatin ong lei-in nik leh puansilh brand vive silh-in, ansai mithangte ah anlim tuilim viik-in, a lawmte tawh gualnop khualzinna khawng ong nei zelzel-in; a kisam lua lo van pawlkhat ong lei beh ding; kipawlna tuamtuam pan zong khasum tampi ngah aih teh siah piak dan ahih sam loh hang sum a na don zezeuh khit teh Kha 1 in manman TENG 5-7 bang ong bei beh leh; Kha 1 a sumcian (net income) pen TENg 1.5-3.5 khawng bek ong hi ding hi.\nAhang pen Sumbungtawheng tamnei lua cihna hi. Iphone-le-Macbookte pen android leh windows-te bang lo-in application neuno naleng lei tangtang kul hi. Company in ong zatsak hi lo-in tua tawh sum ih zon theih kei leh sumbungtawheng hi pah hi. Branded nik le puante zong sumbung lian sa’ng tawheng nam hi zaw hi. Khuapi ah ansai minthangte’ brand pen kisam lo pi-in sum piapia aihteh hizong tawheng nam mah hi. Sum ong ngahsak lo van khat pepeuh ih leinak leh tuate sumbungtawheng hi pahpah hi.\nEimi gamdang tung pawlkhat zong tu-a danin sum azang ki om kawmkawm hi. Model sang mawtaw hoih, inngol saap, innsung ah set van a tamluat leh sumbungtawheng vive hi aa khasim sumzat tam mahmah ding cihna hi pah hi. Credit card ih lim zat mahmah beh lai leh bel innkuan sum neih kibehlap nading sa’ng, kiam lam leh sumbat lam ki manawh zaw ding cihna hi.\nAleh lam pan gen kik leng, nik le puan a kilawm ciang silhin; cidam na ding a hoih bek ciang ansai ah an ne; a kisam lo pi van lei kei-in, tax aniam deuh aa piak kisiam mawtaw zangin, ih kisap cia lian innsaap, credit a kisap na mun bek-ah zangin, instalment aa a piak sum teng tawh atung aa ih gen Mipa in a pilna behlap to-in, aihkeh tanu tapa a neih leh tuate nasep (general work) semsak pah lo-in tansang sin to sak; nisim kivaak nading siamna tuamtuam sinsak leh tua-te sang ong man teh nasep ong kipan ding aa sumbung vive hi pah hi. Adang-ah a zat theih kei leh zong ameetpai Ban (bank) ah koih beek leh ama aading Sumbung hi pah hi.\nIh gennop bulpi pen “alaihawl sumlut nei khat banghang sum neihbeh thei lo hiam?” ih cih teh, a diakdiak pen Sumbungtawheng tamnei lua cihna hi.\n#Asang sumlut nei khin te’n Sumbung lei beh in, alaihawl sumlut nei te’n Sumbungtawheng leibeh ding geelgeel lai uh hi.\nSumbung tampi lei kipan ni! Source: Bones Rodriguez/ Tedim Post\nPrevious: Malaysia Puchong lamzikpi tungah Driver honkhat kitawng, mi 6 kiman\nNext: A suakcil naungek bangci kepding? (2)


url: =Kipum khatna: Kipumkhatna, kithutuahna, mapan khopna cih pen mihingte nuntakna sungah a lo theilo in akisam thu ahi hi. Mihingte khantohzia le leitung pianziate hoih tak kan kik leng, tanglai mite mi masate in kipumkhatna le pankhohna tha bek tawh huahsia guahsia le gamsate na nang zo uh hi. Tu laitak mahmah in zong mi khat peuhpeuh kiangah I mipi sungah bang kisamsa pen na hiam ci-in, kidong leng thutampi ong gen kha mah ding hi. Ahi zongin ahuampi-in hih " Kipumkhatna" phual mah ong tunpih ding hi.\nThu pomzia nam nih: Hih laiah kei om muanin ka lung himawh khat om hi. Kipumkhatna cih pen a khiatna I tel dan khat le khat kibang lo tawh kibang sa ing. Tulaitaka makai lamte le mipite in I lunggulh mahmah kipum khatna pen khat le kha kitelsiamna, ngimna khat nuaiah kalsuan khopna, khat le khat kizahtaksiamna, kithuhualna cihte tawh a kidim nuntak khuasakzia danin ka tel hi.\nAhi zongin pawlkhatte leuleu in kipumkhatna a cih pen tuadan hi phalo hi. I vekpi in kibang dimdem ding. Laphuaksiamte kammal kawm leng " Na suk le suk ning, na toh le to ning" cih bangin khat in suk a cih leh I vekpi in suk lel ding, to a cih leh to lel ding. I mai a te cih bangbang paulo phun loin zui lel ding hi. I pil le zong pil khawm ding, i hai leh zong hai khawm lelin thutangpek selo ding.., cih danin zong kipawlzawt thei zel hi hang. Hih pen a ngaihsut phat huai thu ahi hi.\nKipumkhatna taktak: Kipumkhatna pen ataktakin cileng a thuthuk mahmah khat hi sa ing. Kithutuak nuam hang, kipum khat nuam hang cih bangin kipum zol theih namin ka mu kei hi. Kipumkhatna cih pen a gah khia, a kimu thei, akiselsim theilo nam ahi hi. Kipumkhatna pen a sunga om te sangin a gei a omte' muhna hi zaw tawh kibang hi. Hih pen I lungtang ong lawng kha mahmah zawl la ngumngek ging hiauhiau khat I gal zak ciaiciai ciangin khitui aki mualtuang pihtheih zenzen tawh ka teh kak kha zel hi.\nTua zawlla ging hiauhiau pen a thu le a la a aw luanzia kilawm bek tham loin tumging tuamtuamte tawh a aw te ong kihual mahmah ciangin a za angai mi khempeuhin zaknop sa hi. Tua la in I lungsim ong zo a, ong nehno sak, ong lungdamsak, ong lunglengsak le ong thakhauhsak thei hi. Kihual taka aluang deldel tua la ging hiauhiau in a kim a pam ateng ong kilok sak zo hi. Tua a kim le pamteng a kiloksak zo thu ( la )pen I gengen Kipumkhatna pen hi a ci pah ka hi hi.\nLa siamte in ka lasak kua tengin a ngai tam maw ci in khuadakdak manlo hi. Tua mah bangin tumging tum siamte, la phuaksiamte zong amau mun tekah manlah mahmah uh hi. Amau tengin asep ding tek uh a sep diamdiam uh ciang bekin ahoih mahmah la dawng khat ong pian khia zo pan na hi zen hi. Amau hihna ciat gawmtuahin kihualkim takin ong pusuah ciangin a zaknop mahmah, aluang hialhial la dawng khat ong piang thei pan nahi hi. Tua hi a kipumkhatna cih pen akibanglo na tampite a kilekkim dingin kalsuan khopna ci in ka sang hi.\nGroup song I sak ciangin tha neih zah in kisa buabua theilo hi. A paisuak, a un, a eu, a laihawl cih bangin kilekkim leh zaknop pan hi. Guitar zong khauzang 6 hi a, a aw zong nam 6 mah hi pah hi. Ahi zongin tua khau nam 6 te in a mau panmun tek hoih tak ong lak ciangin aw 6 a luangkhawm Key khat ong piang khia hi. Hih a gingkhia daudau aw( key )pen kipumkhatna taktak hi pan hi a ci ka hi hi.\nMite' muhna hi zaw: Kipumkhatna pen a luangkhia, a gah khia, a kilang khia hi zaw ci in I gen khin hi. Gtn: Innkuan sung kithutuakin a hi diamdiamte pen amau le amau in gen ding a neih kei phial zongin a veng a pamin nopci sa in ki-eng mahmah hi. Tua innkuan nuamte in kipumkhatna ding le kithutuakna dingin a hanciam tuam hi se lo a, a mau mun ciatah mapangin thu khat peuhpeuh a om ciangin itna zahtakna kitheihsiamna, mawh kimai saknate tawh a kalsuan to zel uh na hi zaw hi. Tua pen aveng le pam te in akithutuak a kipumkhatte innkuan ci in mu uh hi. Tua hi a I minam sung, I pawlpi sung, I bangkua sungah kithutuahna, kipum khatna om le omlo pen I veng I pam in na tel mahmah hamtang hi.\nKipumkhatna pen gualzawh gualleh hauh le zawn, pil le hai na te tawh kitehkak thei zenzen lo hi. Khat le khat ki itna kizahtak siamna kisan siamna cih lungsim picing neihna te tungah kinga bek hi. Innkuan sung, biakna sung le kipawlna tuamtuamte ah itna zahtakna kitheihsiamna bulphuh in I kalsuan leh I ma pai in ei mahmah in tua sungah nuam kisa\ndinga, mi dangte in ong muh uh ciangin kipumkhat uh hi ong ci ding uh hi. Tua ciangin a kipumkhat le a kithuhual mahmah mite kuamah in naupang bawl ngamlo bek tham loin zahtak mahmah ahihna I mu kha ding hi.\nThukhupna: Gam el minam kilapsangna dingin a kisam mahmah Kipumkhatna pen a taktakin a gamlapi panin lak sawm kei ni. I khua I tui sung I pawlpi le ei tektek pan kipan zaw ni. I panmun ciat, I tavuan ciat zawh sawm ni. Ama panmun a pang zolo a omleh kipanpih in kitheihsiam sawm ni. Apanmun a pangkhial a om leh itna tawh kipulak ni. Tua hileh kipumkhatna lampi tungah a paipai ta I hi pah lel ding hi. Tua ciangin midangte lakah etteh tak limhoihte I suak dinga, minam le I biak Pa Pasian min a lamsangte I hi to suak ding hi.\nBy: Pa Liantuang (Tongsan Tanupi lui), Kawlpi